|  |
| --- |
| odbor starostlivosti o životné prostredie |
| úsek posudzovania vplyvov na životné prostredie |
| Hurbanova 21, 903 01 Senec  |

OU-SC-OSZP-2017/014145-Gu

Senec, 11.12.2017

##  ROZHODNUTIE

**VYDANÉ V ZISŤOVACOM KONANÍ**

Okresný úrad Senec, odbor starostlivosti o životné prostredie, ako príslušný orgán štátnej správy podľa § 1 ods. 1 písm. c) a § 5 ods. 1 zákona č. 525/2003 Z. z. o štátnej správe starostlivosti o životné prostredie a o zmene a doplnení niektorých zákonov v znení neskorších predpisov v spojení s § 53 ods. 1 písm. c) a § 56 písm. b) zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon“), rozhodol podľa § 29, ods. 2 na základe zámeru navrhovanej činnosti **„Truck Centrum Senec“,** predloženého navrhovateľom GEOSET – Inžiniering, s.r.o., Námestie SNP 19, 811 01 Bratislava a po vykonaní zisťovacieho konania o posudzovaní navrhovanej činnosti podľa § 29 zákona a zákona č. 71/1967 Zb. o správnom konaní (správny poriadok) v znení neskorších predpisov takto:

 Navrhovaná činnosť **„Truck Centrum Senec “** uvedená v predloženom zámere, ktorej navrhovateľom je GEOSET – Inžiniering, s.r.o., Námestie SNP 19, 811 01 Bratislava

**sa nebude posudzovať**

podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.

***Pri príprave dokumentácie stavby k územnému konaniu a v procese konania o povolení činnosti podľa osobitných predpisov bude potrebné zohľadniť požiadavky vo vzťahu k navrhovanej činnosti, ktoré vyplynuli zo stanovísk doručených k zámeru a z opatrení navrhnutých v zámere:***

* Pri riešení navrhovaných lokalít, je potrebné sa riadiť ustanoveniami § 12 a §17 zákona o ochrane pôdy. Ten, kto navrhne nepoľnohospodárske použitie poľnohospodárskej pôdy na stavebný zámer je povinný zabezpečiť uplatnenie zásad ochrany poľnohospodárskej pôdy, špeciálne najkvalitnejšej poľnohospodárskej pôdy a viníc.
* V plnom rozsahu rešpektovať podmienky určené Okresným úradom Senec, odbor starostlivosti o životné prostredie, úsek štátnej vodnej správy pre realizáciu predmetnej činnosti ( bod č. 7 tohto rozhodnutia) .
* Rešpektovať existujúcu dopravnú infraštruktúru a jej trasovanie.
* Rešpektovať ochranné pásma prislúchajúcich ciest v zmysle zákona č. 135/1961 Zb. o pozemných komunikáciách (cestný zákon) v znení neskorších predpisov.
* Rešpektovať ochranné pásmo diaľnice D1.
* Vyjadrenie správcov dotknutých komunikácií. Požiadavky správcov komunikácií žiadame zohľadniť a rešpektovať v plnom rozsahu.
* Rešpektovať pripravenú dopravnú infraštruktúru a jej trasovanie (diaľnica D4 a rýchlostná komunikácia R1).
* Budovanie parkovacích miest je potrebné navrhnúť v súlade s príslušnými normami STN a technickými predpismi.
* V ďalšom stupni projektovej dokumentácie dodržať podmienky určené Okresným úradom Senec, odbor cestnej dopravy a pozemných komunikácií (bod č. 13).
* Zaoberať sa pripomienkami Mestského úradu Senec a  zohľadniť v dokumentácii stavby (bod č. 1 tohto rozhodnutia)
* V prípade nevyhnutného výrubu v súvislosti sa navrhovanou činnosťou upozorňujeme , že na výrub stromov s obvodom kmeňa meraným vo výške 130 cm nad zemou väčším ako 40 cm a  krovín s výmerou nad 10 m2 v zastavanom území obce a  20 m2 mimo zastavaného územia obce sa vyžaduje súhlas príslušného orgánu ochrany prírody (v pôsobnosti mesta Senec) podľa § 47 ods. 3 zákona.
* Druhovú skladbu drevín v projekte sadových úprav odporúčame ešte pred územným konaním konzultovať so Štátnou ochranou prírody SR, Regionálnym centrom ochrany prírody v Bratislave a predložiť spolu so žiadosťou o vydanie súhlasu na výrub drevín ako návrh náhradnej výsadby, resp. jej časti.
* Zaoberať sa všetkými pripomienkami dotknutej verejnosti k navrhovanej činnosti a opodstatnené požiadavky, ktoré majú oporu v zákone, zohľadniť v dokumentácií stavby pre územné a stavebné konanie a pri povoľovaní činnosti podľa osobitných predpisov.
* Dotknutá verejnosť uvedená v §24 zákona o posudzovaní vplyvov disponuje právami definovanými v súlade s § 24 ods. 2 tohto zákona.
* Dodržať a realizovať všetky opatrenia navrhnuté v IV časti zámeru – IV.10 Opatrenia na zmiernenie nepriaznivých vplyvov navrhovanej činnosti na životné prostredie.
* Odporúčame realizovať navrhovanú činnosť vo Variante A.

Zároveň však upozorňujme na nepresnosť v textovej časti zámeru v kapitole IV.12, pretože všeobecne záväznými nariadeniami mesta sa nemenia a nedopĺňajú Územno-hospodárske zásady.

Ďalej upozorňujeme na chybné označenie ciest III. triedy na v predloženom zámere. Rozhodnutím MDVRR SR o usporiadaní cestnej siete, účinným od 06.05.2015 sa v cestnej sieti prečíslovali cesty III. triedy na území SR novými švrocifernými číslami. Rozhodnutie spolu s prevodníkom čísiel sú zverejnené na stránke [www.ssc.sk](http://www.ssc.sk).

**ODÔVODNENIE**

 Navrhovateľ, GEOSET – Inžiniering, s.r.o., Námestie SNP 19, 811 01 Bratislava predložil dňa 11.10.2017 **„Truck Centrum Senec“** písomnej aj elektronickej forme Okresnému úradu Senec, odboru starostlivosti o životné prostredie (ďalej len Okresný úrad Senec, OSŽP) podľa § 22 zákona NR SR č. 24/2006 Z. z. o posudzovaní vplyvov na životné prostredie a o  zmene a doplnení niektorých zákonov v znení neskorších predpisov (ďalej len zákon o posudzovaní) zámer navrhovanej činnosti **„Truck Centrum Senec**“ (ďalej len zámer), ktorý vypracovala spoločnosť, Aquifer s.r.o., Bleduľová 66, 841 08 Bratislava na vykonanie zisťovacieho konania podľa zákona o posudzovaní.

Okresný úrad Senec, OSŽP ako príslušný orgán štátnej správy oznámil listom pod č. OU-SC-OSZP/2017/014145-002-Gu zo dňa 13.10.2017 začatie správneho konania podľa § 18 ods. 3 zákona č. 71/1967 Zb. o správnom konaní (správny poriadok) v znení neskorších predpisov.

Navrhovaná činnosť **„Truck Centrum Senec“** (ďalej len navrhovaná činnosť) je podľa prílohy č. 8 k zákonu o posudzovaní zaradená do kapitoly č. 9. Infraštruktúra, do položiek 16a „Projekty rozvoja obcí vrátane pozemných stavieb alebo ich súborov (komplexov), ak nie sú uvedené v iných položkách tejto prílohy v zastavanom území od 10 000 m2 podlahovej plochy a mimo zastavaného územia od 1 000 m2 podlahovej plochy“ (prahová hodnota časti B – zisťovacie konanie) a 16b) „Projekty rozvoja obcí vrátane statickej dopravy od 100 do 500 stojísk“ (prahová hodnota časti B – zisťovacie konanie)a podlieha zisťovaciemu konaniu o posudzovaní vplyvov navrhovanej činnosti, ktoré príslušný orgán vykonal podľa § 29 zákona o posudzovaní.

Okresný úrad Senec, OSŽP podľa § 23 ods. 1 zákona o posudzovaní listom č. OU- SC-OSZP-2017/014145-002-Gu zo dňa 11. 10. 2017 zaslal zámer dotknutej obci, rezortnému orgánu, povoľujúcemu orgánu a dotknutým orgánom. Súčasne v zmysle § 23 ods. 1 zverejnil zámer, oznámenie o predložení zámeru a informáciu pre verejnosť na webovom sídle ministerstva životného prostredia https://www.enviroportal.sk/sk/eia/detail/truck-centrum-senec.

Informácia pre verejnosť bola zverejnená aj na stránke príslušného orgánu:<http://www.minv.sk/?uradna-tabula-20>).

Podľa § 23 ods. 3 zákona mestom Senec bola verejnosť informovaná do troch pracovných dní po doručení zámeru navrhovanej činnosti spôsobom v mieste obvyklým (úradná tabuľa mesta – zverejnené odo dňa 23.10.2017 do dňa 12.11.2017 t.j. po dobu 21 dní) a na svojom webovom sídle zároveň bolo verejnosti oznámené, kde a kedy možno do zámeru navrhovanej činnosti nahliadnuť, a podľa odseku 4 v akej lehote môže verejnosť doručiť svoje písomné stanoviská k zámeru príslušnému orgánu.

**Povaha a rozsah navrhovanej činnosti, význam očakávaných vplyvov, miesto realizácie**

Účelom navrhovaného zámeru je výstavba dopravného areálu s príslušnou infraštruktúrou. Areál bude poskytovať služby pre motoristov prechádzajúcich hodnoteným územím (objekt čerpacej stanice pohonných látok s príslušnou infraštruktúrou (ďalej ČSPL) a predovšetkým pre motoristov nákladných vozidiel, ktorí sa podieľajú na zásobovaní jednotlivých objektov logistického parku Senec (objekty sociálno-spoločenského zázemia).

Z dôvodu nedostatočných možností po uvedených dopravných službách v blízkom okolí logistického parku vznikla potreba realizácie navrhovanej činnosti.

Tab.1: Základné parametre pre posudzovanie vplyvov navrhovanej činnosti (Truck Centrum Senec) podľa prílohy č. 8 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov

|  |
| --- |
| **zákon 24/2006 Z.z. v znení neskorších predpisov, Príloha č.8, tab. 9. Infraštruktúra** |
| Položka 14Podzemné sklady s kapacitoua.) ropy a petrochemických výrobkov | Prahové hodnoty |  |
| povinnéhodnotenie | zisťovaciekonanie | Navrhovanáčinnosť  |
| od 10 000 t | od 100t - 10 000t | 88 t (varianta A, B)**nespĺňajú limit** |
|  |  |  |
| Položka 16Projekty rozvoja obcí vrátane a) pozemných stavieb alebo ich súborov (komplexov), ak nie sú uvedené v iných položkách prílohyb) statickej dopravy | Prahové hodnoty |  |
| povinnéhodnotenie | zisťovaciekonanie | Navrhovanáčinnosť  |
| - | v zastavanom území od 10 000 m2 podlahovej plochy; **mimo zastavaného územia od 1000 m2 podlahovej plochy** | **6 698 m2** (varianta A, B)podlahovej plochy (mimo zastavaného územia obce)**spĺňajú limit** |
| Od 500 stojísk | **od 100 do 500****stojísk** | **295** stojísk varianta A**299** stojísk varianta B**spĺňajú limit** |

**Variantnosť zámeru**

Predkladaný zámer je posudzovaný v dvoch variantoch riešenia Varianta A a Varianta B. V rámci oboch variantných riešení je navrhnutá výstavba objektov zameraných na dopravné služby. Konkrétne sa uvažuje v navrhovanom areáli situovať nasledovné objekty:

* *čerpaciu stanicu pohonných látok (ČSPL)*
* *objekt umyvárne osobných a nákladných automobilov*
* *rýchloservis nákladných automobilov*
* *objekt s rýchlym občerstvením*
* *objekt predajno-skladového charakteru so sociálno-spoločenským zázemím pre vodičov*
* *parkovisko pre osobnú a nákladnú dopravu*

#### Varianta A

Areál je z väčšej miery koncipovaný pre obsluhu potreby nákladnej dopravy. V nadväznosti na časť ČSPL vyhradenú pre nákladné automobily a doplnkové služby sú vo variante A situované parkoviská pre vozidlá skupiny 2 a 3 v počte 6 PM a pre autobusy v počte 2 PM, ktoré sú situované v SZ časti areálu v tesnej blízkosti 4 výdajných pultov pre nákladnú dopravu.

V južnej časti areálu na parkovisku zabezpečenom oplotením pre nákladné automobily bude priestor pre parkovanie 72 NA. Parkovacie stojiská pre osobné automobily v počte 215 PM sú umiestnené v centrálnej oblasti medzi objektom rýchleho občerstvenia,  predajno-skladovým objektom, objektom sociálno-spoločenského zázemia vodičov  a hlavnou komunikáciou II/503 Senec – Pezinok. Celkový počet parkovacích stojísk v prípade variantu A je 295. Vo Variante A sa predpokladá celková **ročná potreba pohonných hmôt 3100 m3.**

#### Varianta B

V prípade varianty B pribudol v severnej časti areálu další výdajný pult pre nákladnú dopravu s prestrešením (celkovo 5ks pre nákladnú dopravu). Oproti variantnému riešeniu A pribudli ešte v južnej časti areálu na jeho východnej strane dodatočné nákladné parkovacie stojiská v počte 4PM. Celkovo ich je navrhnutých na tomto zabezpečenom parkovisku 76. Dispozičné rozmiestnenia jednotlivých objektov ako aj parkovacích stojísk osobných vozdiel zostáva bezo zmien oproti variantu A. Celkový počet parkovacích stojísk vo variante B je 299. Vo Variante B sa predpokladá celková ročná potreba pohonných hmôt 3300 m3.

Základné kapacity navrhovaného zámeru (Variant A a Variant B)

Celková výmera stavebného pozemku predstavuje plochu **51 038 m2.** Celková zastavaná plocha objektmi je **3 929 m2**. Plocha, komunikácií, parkovísk a chodníkov je **30 438** **m2**,(VARIANT A) v prípade variantu B to je **30 735m2** . Zeleň vrátane vodných plôch dosahuje  **16 671 m2** (VARIANT A), resp. **16 374 m2** (VARIANT B). Navrhovaný zámer počíta s celkovou podlahovou plochou **6 680** **m2** (mimo zastavaného územia obce). Základné kapacity navrhovaného areálu uvádzame v tab.2. Predpokladanú ročnú spotrebu pohonných hmôt pre jednotlivé navrhované variantné riešenia uvádzame v tab. 3. Celkové množstvo uskladnených pohonných látok v podzemných nádržiach je v prípade oboch variantných riešení rovnaké 110 m3 resp. 88 ton.

STAVEBNÉ A INŽINIERSKE OBJEKTY:

**SO 01 Čerpacia stanica pohonných látok**

 01.1 Obslužný objekt

 01.2 Prestrešenie

 01.3 Úložisko nádrží

 01.4 Drobné objekty

 01.5 Príslušenstvo ČS - občerstvenie

**SO 02 Umyváreň osobných automobilov**

**SO 03 Ručné umývanie os. automobilov**

**SO 04 Umyváreň a rýchloservis nákladných automobilov**

**SO 05 Predajný a skladový objekt – služby**

**SO 06 Objekt sociálno - spoločenského zázemia pre vodičov – služby**

**SO 07 Vrátnica**

**SO 08 Drobná architektúra**

**SO 09 Areálový rozvod vody**

SO 09.1 Areálový rozvod pitnej vody

SO 09.2 Areálový rozvod požiarnej vody, objekt ATS a požiarna nádrž

**SO 10 Areálový rozvod kanalizácie**

SO 10.1 Areálový rozvod splaškovej kanalizácie

SO 10.2 Areálový rozvod dažďovej kanalizácie + retenčná nádrž

SO 10.3 Areálový rozvod zaolejovanej kanalizácie + ORL

**SO 11 Prípojka plynu a STL rozvod plynu**

SO 11.1 Prípojka plynu

 SO 11.2 Areálový rozvod STL plynu

**SO 12 Vonkajšie osvetlenie a rozvody NN**

SO 12.1 Prípojky NN

SO 12.2 Areálové rozvody NN

SO 12.3 Vonkajšie osvetlenie

**SO 13 Rozvody slaboprúdu**

SO 13.1 Prípojka slaboprúdu

SO 13.2 Areálové rozvody NN

**SO 14 Areálové komunikácie a spevnené plochy**

SO 14.1 Areálové komunikácie a spevnené plochy

SO 14.2 Parkovisko pre nákladné automobily

**SO 15 Sadové a terénne úpravy a drobná architektúra**

**SO 16 Oplotenie**

**SO 17 Hrubé terénne úpravy**

**SO 18 Úprava existjúceho meliorizačného kanála**

PREVÁDZKOVÉ SÚBORY:

PS 01 Čerpacia stanica PL

PS 02 Prevádzkový rozvod silnoprúdu ČS PL

PS 03 Systém riadenia ČS PL

PS 04 Umyváreň osobných automobilov

PS 05 Prevádzkový rozvod silnoprúdu umyvárne osobných automobilov

PS 06 Čerpacia stanica LPG

PS 07 Prevádzkový rozvod silnoprúdu ČS LPG

PS 08 Umyváreň nákladných automobilov

PS 09 Prevádzkový rozvod silnoprúdu umyvárne nákladných automobilov

PS 10 Servis nákladných automobilov

PS 11 Prevádzkový rozvod silnoprúdu servisu nákladných automobilov

PS 12 Nabíjacia stanica elektromobilov

PS 13 Ručné umývanie os. automobilov

Tab.2: Základné kapacity areálu Truck Centrum Senec

| Bilancie jednotlivých plôch | Navrhovaná činnosť |
| --- | --- |
| **Názov stavby** | **Truck Centrum Senec** |
|  | **VARIANTA A** | **VARIANTA B** |
| Riešené územie (m2)  | **51 038 m2** | **51 038 m2** |
| Zastavaná plocha objektov  | **3 929 m2** | **3 929 m2** |
| - z toho SO01.1 Obslužný objekt ČSPL | 401 m2 | 401 m2 |
| - z toho SO01.5 Príslušenstvo ČS - Občerstvenie |  454,25 m2 |  454,25 m2 |
| - z toho SO02 Umyváreň osobných automobilov  + SO03 Ručné umývanie os. automobilov |  100,34 m2 |  100,34 m2 |
| - z toho SO04 Umyváreň a rýchloservis nákladných automobilov |  693,50 m2 |  693,50 m2 |
| - z toho SO05 Predajný a skladový objekt - služby | 1 200,32m2 | 1 200,32m2 |
| - z toho SO06 Objekt sociálno-spoločenského zázemia pre vodičov - služby |  1 055,60m2 |  1 055,60m2 |
| - z toho SO07 Vrátnica | 23,97 m2 | 23,97 m2 |
| Celková podlahová plocha |  **6 698 m2** | **6 698 m2** |
| * z toho (objekty ČSPL bez 01.5)
 | 1 195 | 1 195 |
| * z toho SO 01.5
 | 436 | 436 |
| * z toho SO 05
 | 1 135 | 1 135 |
| * z toho SO 06
* z toho SO 07
 | 3 914 18 | 3 914 18 |
| Plochy | m2 | m2 |
| Plocha komunikácií a parkovísk | 27 974 | 28 271 |
| Chodníky | 2 464 | 2 464 |
| Plocha zelene + vodná nádrž | 16 671 | 16 374 |
| / z toho Vodné nádrže/ | /687/ | /687/ |
| Počty parkovacích miest (celkovo) | **295 ks** |  **299 ks** |
|  z toho - osobná doprava | 215 | 215 |
|  z toho - nákladná doprava | 72+6 | 76+6 |
|  z toho - autobusy | 2 | 2 |
| Počet zamestnancov | 206 | 206 |
|  Množstvo (t) uskladnených ropných látok (pri ČSPL) | 88 t | 88 t |

Tab.3: Predpokladaná ročná spotreba pohonných hmôt pre navrhované variantné riešenia:

|  |  |  |
| --- | --- | --- |
|  | **Varianta A** | **Varianta B** |
| Diesel | 1500 m3 | 1700 m3 |
| Diesel plus | 500 m3 | 500 m3 |
| Benzín Super 95-Natural: | 800 m3 | 800 m3 |
| Benzín Super 98-Natural: | 300 m3 | 300 m3 |
| **spolu:** | **3 100 m3** | **3 300 m3** |

**UMIESTNENIE NAVRHOVANEJ ČINNOSTI**

Umiestnenie navrhovanej činnosti:

Samosprávny kraj: Bratislavský,

Okres: Senec

Obec: Senec

Katastrálne územie: Senec

Riešené územie Parcela č. : 5579, 5580/2

Záujmové územie Parcela č. : 5578/3, 5579, 5580/2, 5580/5, 5580/6

**ÚDAJE O PREDPOKLADANÝCH PRIAMYCH A NEPRIAMYCH VPLYVOCH NA ŽIVOTNÉ PROSTREDIE**

**Vplyvy na obyvateľstvo**

Vplyvy na obyvateľstvo sa môžu prejaviť ako *priame vplyvy* (napr. hluk, emisie, svetlotechnické podmienky), alebo nepriamo, prostredníctvom iných prvkov (napr. pôda, voda, rastlinstvo, živočíšstvo) a následne prostredníctvom ovplyvnených socio-ekonomických aktivít.

Najbližšie trvalo obývané obytné objekty sa v súčasnom období nachádzajú v dostatočnej vzdialenosti od hodnoteného územia. Jedná sa o objekty rodinných domov v v lokalite Svätý Martin vo vzdialenosti cca 2,0 km severo - východným smerom od umiestnenia navrhovaného zámeru. V okolí riešeného územia sa nenachádzajú taktiež žiadne rekreačné oblasti ani záhrady. V širšom okolí sa nachádzajú len prevádzky umiestnené v logistickom parku Senec ako sú logistické haly DC9, DC7, DC8 a DC12, ktoré sa nachádzajú vo vzdialenosti cca od 80 m od navrhovaného zámeru.

Počas výstavby

Najvýraznejším dopadom pri výstavbe bude zvýšený dopravný ruch stavebných vozidiel. Tento je spojený so zvýšenou tvorbou **hluku, emisií a prašnosti.**

Počas výstavby budú priame nepriaznivé vplyvy vnímať predovšetkým zamestnanci a návštevníci vyššie uvedených prevádzok nachádzajúcich sa v najbližšom okolí navrhovaného zámeru.Uvedené nepriaznivé vplyvy z výstavby navrhovanej činnosti dočasne znížia, kvalitu životného prostredia zamestnancov a návštevníkov okolitých už existujúcich prevádzok a logistických hál. Vplyv výstavby bude krátkodobý a bude ho možné minimalizovať použitím vhodnej technológie a stavebných postupov.

Nepriaznivé vplyvy na zdravie počas výstavby budú spojené predovšetkým so samotnou stavebnou činnosťou v území, preto je potrebné dodržiavať základné zásady bezpečnosti a ochrany zdravia pri práci na stavbe.

Zásady bezpečnosti a ochrany zdravia pri práci na stavbe

Pri vlastnej stavbe je nutné predovšetkým plniť platné predpisy o ochrane zdravia pri vykonávaní všetkých prác. Stavenisko treba riadne zabezpečiť proti vstupu nepovolaných osôb. V priebehu realizácie stavby musia byť starostlivo, priebežne a do všetkých dôsledkov dodržané všetky platné predpisy o bezpečnosti práce a ich plnenie musí byť sústavne kontrolované. V celom priestore staveniska musia byť všetci pracovníci vybavení ochrannými pomôckami (najmä ochrannou helmou, atď ). Staviteľ je povinný poskytnúť ochranné pomôcky všetkým osobám vyskytujúcim sa na stavbe. Stavba bude vykonávaná podľa spracovanej projektovej dokumentácie, pri dodržaní príslušných platných noriem, predpisov, smerníc, nariadení a TP. Je nutné zamerať sa predovšetkým na plnenie všetkých súčasných predpisov o bezpečnosti práce pri stavebnej činnosti. Stavebné úpravy nebudú vykonávané za mimoriadnych okolností. Taktiež musí byť zabezpečená minimálna hlučnosť a prašnosť.

Všetky práce musia prebiehať v súlade s platnými zákonmi, vyhláškami a predpismi, najmä so zákonom č.124/2006Z. z - Zákon o bezpečnosti a ochrane zdravia pri práci a vyhláškou č.147/2013 Z. z. ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností v znení neskorších predpisov.

Počas prevádzky

Samotný navrhovaný areál s jednotlivými objektami nie je počas prevádzky pri dodržaní predpísaných limitov v oblasti životného prostredia zdrojom nadmerných emisií, hluku, kontaminácie pôdy, vody, ovzdušia a nebude mať negatívny vplyv na obyvateľov.

Pre lepšie posúdenie vplyvov navrhovanej činnosti počas prevádzky na obyvateľstvo a budúcich zamestnancov, boli pre navrhovaný zámer spracované:

* *rozptylová štúdia, (Hesek, F., 2017)*
* *svetlotechnický a hlukový posudok (Rajczy, L., 2017),*
* *radónový prieskum (Hodál, M., Vaník, J., 2017).*

 Podľa výsledkov rozptylovej štúdie (Hesek, F. október 2017) možno konštatovať, že najvyššie hodnoty koncentrácie CO a NO2 a benzénu na výpočtovej ploche z navrhovaných objektov budú relatívne nízke, značne nižšie ako príslušné limitné hodnoty.

K limitnej hodnote sa najviac blíži koncentrácia benzénu. Najvyššia hodnota krátkodobej koncentrácie benzénu na výpočtovej ploche dosiahla hodnotu 2,1 μg.m-3, čo je 21 % limitnej hodnoty v prípade variantu A a v prípade variantu B dosiahla hodnotu 2,2 μg.m-3, čo je 22 % limitnej krátkodobej hodnoty.

*Na základe výsledkov spracovanej rozptylovej štúdie sú zdravotné riziká vyplývajúce z prevádzky navrhovanej činnosti na trvalo žijúce obyvateľstvo a budúcich zamestnancov zanedbateľné.*

Svetlotechnické a hlukové posúdenie (Rajczy, L., 09/2017)

Zo záveru svetlotechnického posúdenie vyplýva, že:

* vzhľadom na vzdialenosť obytnej zástavby cca 2 km od navrhovaného areálu “Truck Centrum“ umiestnenom v logistickom parku Senec, nedôjde ku ovplyvneniu preslnenia bytov, v zmysle požiadaviek normy STN 73 4301 Budovy na bývanie,
* vplyvom navrhovaných objektov v navrhovanom areáli, aj vzhľadom na ich umiestnenie, nedôjde ku neprípustnému zatieneniu denného osvetlenia priestorov s trvalým pobytom ľudí v najbližšie situovaných areáloch logistického parku Senec, v zmysle požiadaviek STN 73 0540 – 1 Denné osvetlenie budov – časť 1 – základné požiadavky
* vo všetkých riešených objektoch s priestormi s trvalým pobytom ľudí bude mať denné osvetlenie v týchto priestoroch požadovanú úroveň, podľa požiadaviek STN 73 0580 - 1 Denné osvetlenie budov – časť 1 – základné požiadavky,
* zóny miestností s vyhovujúcim denným osvetlením budú vyhovovať požiadavkám stanoveným Vyhláškou Ministerstva zdravotníctva Slovenskej republiky č. 541/2007 Z. z. o podrobnostiach a požiadavkách na osvetlenie pri práci. V zónach s vyhovujúcim denným osvetlením je potrebné umiestniť pracovné miesta charakteru trvalého pobytu ľudí.
* hluk z jestvujúcej dopravy na priľahlej ceste II. triedy č. 503 a z dopravy osobnými a nákladnými autami pred oknami akusticky chránených administratívnych priestorov v riešených objektoch, nespôsobí prekročenie najvyššej prípustnej ekvivalentnej hladiny hluku, v zmysle Vyhlášky MZ SR č. 549/2007 Z. z., ktorou sa ustanovujú podrobnosti o prípustných hladinách hluku, infrazvuku a vibrácií a o požiadavkách na objektivizáciu hluku, infrazvuku a vibrácií v životnom prostredí,
* pri akusticky chránených priestoroch v navrhovaných objektoch ani v okolitých areáloch nie je predpoklad prekročenia najvyšších prípustných hladín hluku, vplyvom technických zariadení umiestnených v exteriéri navrhovaných objektov, v zmysle požiadaviek Vyhlášky MZ SR č. 549/2007 Z. z., ktorou sa ustanovujú podrobnosti o prípustných hladinách hluku, infrazvuku a vibrácií a o požiadavkách na objektivizáciu hluku, infrazvuku a vibrácií v životnom prostredí.
* Posúdenie hladín hluku pri uvedených chránených priestoroch je potrebné stanoviť v ďalšom stupni projektovej dokumentácie, kedy budú známe presné akustické údaje navrhnutých zariadení, ktoré budú zdrojmi hluku.

**Radónové riziko**

Jedným z  vybraných negatívnych faktorov životného prostredia, ktorý priamo súvisí s územím a jeho funkčným využitím je radónové riziko. Radón ako produkt rádioaktívnej premeny rádia sa obyčajne nachádza v pôdnom vzduchu. Ako rádioaktívny interný plyn ľahko preniká cez rôzne prostredia následkom teplotného a tlakového rozdielu vo vnútri budov a mimo nich, ktorý je nasávaný z podložia budov a môže byť príčinou zvýšenej objemovej aktivity radónu v ovzduší obytných priestorov.

V mieste plánovanej výstavby (v časti územia) bol realizovaný radónový prieskum (Hodál, M., Vaník, J., 2017), na základe ktorého bolo podložie stavby zaradené do kategórie nízkeho radónového rizika. Z výsledkov realizovaného radónového prieskumu nevyplýva nutnosť vykonania stavebných opatrení proti prenikaniu radónu z podložia stavby.

 **Vplyvy na horninové prostredie**

Počas výstavby

Stavba je navrhnutá tak, aby v maximálnej možnej a známej miere eliminovala možnosť kontaminácie horninového prostredia. Prijaté stavebné, konštrukčné a prevádzkové opatrenia minimalizujú možnosť kontaminácie horninového prostredia v etape výstavby.

Negatívne vplyvy na horninové prostredie počas výstavby vyplývajú najmä z povahy činnosti – stavebná činnosť (narušenie stability horninového prostredia, výkopové práce, hutnenie zemnej pláne a pod.).

Vplyv na kvalitu horninového prostredia

Podľa výsledkov realizovaného inžiniersko-geologického prieskumu priamo v riešenom území (Kminiak, M., a kol. 2017) možno konštatovať že geologická stavba v mieste plánovanej výstavby navrhovanej činnosti je tvorená prevažne súdržnými zeminami charakteru *ílov s nízkou až strednou plasticitou (CL-CI, tr. F6)lokálne s vložkami ílov piesčitých tr. F4 a pieskov ílovitých SC* (tr. S5).

Vplyvy navrhovanej činnosti na kvalitatívne ukazovatele horninového prostredia môžeme hodnotiť pomocou zraniteľnosti horninového prostredia.

Zraniteľnosť horninového prostredia

 Prítomnosť prevažne súdržných zemín v geologickom profile riešeného územia charakteru ílov s nízkou až strednou plasticitou možno považovať za určitý ochranný prvok horninového podložia aj pri prípadnom úniku škodlivých látok nakoľko ide o sedimenty s obmedzenou priepustnosťou. Počas výstavby v riešenom území dôjde v časti územia k odkopu lokálne až do úrovne cca 2 m pod súčasným terénom. V juhovýchodnej časti riešeného územia dôjde k najvýraznejším násypom v úrovni cca 5,0 m.

 Po zohľadnení morfológie súčasného terénu a uvažovanej ±0,00 navrhovaných obkektov môžeme konštatovať, že výkopové práce budú zasahovať prevažne do súdržných ílovitých sedimentov charakteru *ílov s nízkou a strednou plasticitou*, ktoré poukazujú na veľmi obmedzenú zraniteľnosť horninového podložia.

Počas prevádzky

Vzhľadom na rozsah navrhovanej činnosti, charakter horninového prostredia a v prípade spoľahlivého založenia a dostatočnej izolácie navrhovaných podzemných nádrží ČSPL, neočakávame žiadne významné vplyvy posudzovanej činnosti v etape prevádzky na horninové prostredie. Prijaté stavebné opatrenia minimalizujú negatívne ovplyvnenie aj v prípade vzniku havarijnej situácie. V Truck Centre sú navrhnuté rôzne prevádzky, v ktorých sa budú vykonávať pracovné činnosti, ktoré podľa svojej povahy môžu negatívne pôsobiť na životné prostredie a to tým, že sa tu bude manipulovať s nebezpečnými látkami, ktoré pôsobia škodlivo na podzemné vody, horninové prostredie stavebné konštrukcie.

Návrh jednotlivých pracovísk pamätá na tieto vplyvy a v max. miere ich účinky eliminuje. Na čerpacej stanici sa bude manipulovať s produktmi vyrobenými z ropy - benzín, nafta, oleje a bude sa tu manipulovať i s močovinou. Všetky tieto produkty môžu už v malých množstvách spôsobiť znečistenie horninového prostredia, povrchových i podzemných vôd. Preto pri návrhu čerpacej stanice sú navrhnuté stavebné konštrukcie i technické zariadenia tak, aby bola odstránená možnosť úniku ropných látok a možnosť znečistenia podzemných vôd a horninového prostredia.

Plochy, na ktorých sa bude manipulovať s ropnými látkami sú navrhnuté s izoláciou proti prieniku ropných látok. Zároveň sú spádované do zberného kanálika pre prípad havárie a zastrešené.

Nezastrešené plochy ČS (parkoviská, komunikácie) sú odkanalizované do dažďovej kanalizácie cez odlučovač ropných látok.

Potrubné rozvody s pohonnými látkami sú navrhnuté ako dvojplášťové. Sú vyspádované k oceľovým šachtám, ktoré sú vytvorené okolo prielezov nádrží, kde sa v prípade poruchy potrubia zachytia uniknuté pohonné látky.

V miestach, kde sa budú akumulovať surové odpadové zaolejované vody, alebo kde vznikajú tieto vody, prípadne, kde budú plochy namáhané týmito vodami, budú prevedené všetky plochy ako nepriepustné, odolné voči účinkom ropných látok. (napr. sedimentačná nádrž, plocha umyvárne vozidiel i so záchytným priestorom). V miestach, kde sa bude manipulovať s chemikáliami budú chránené všetky plochy, ktorých sa predpokladá ich namáhanie týmito látkami. Proti kyselinové a chemické ochrany budú vytvorené na podlahách, stenách i strojoch miestností, kde budú skladované chemikálie pre čistenie odpadových vôd.

**Vplyvy na povrchové a podzemné vody**

Počas výstavby

Výstavba navrhovanej činnosti nie je spojená s negatívnymi vplyvmi na kvalitu a kvantitu vody v povrchových tokoch.

Počas prevádzky navrhovaného zámeru budú vznikať odpadové vody:

1. *splaškové odpadové vody z objektov sociálnych zariadení*
2. *odpadové vody znehodnotené jedlými tukmi*
3. *vody z povrchového odtoku zo striech jednotlivých objektov a spevnených plôch*
4. *odpadové vody z prevádzky plynových kotlov (kondenzát)*
5. *odpadové vody z autoumyvární*
6. *odpadové vody pri výrobe stlačeného vzduchu (kondenzát)*

*A.) Splaškové odpadové vody, B.) Vody znehodnotené jedlými tukmi a olejmi, D.) a F.) kondenzáty*

Z kvalitatívneho hľadiska sa bude jednať o bežné splaškové vody, ktoré budú vznikať zo sociálnych zariadení objektov. Do splaškovej kanalizácie budú zaústené aj vody znehodnotené jedlými tukmi a olejmi. Tie budú pred zaústením do areálovej splaškovej kanalizácie prečistené v lapačoch tukov. Celkom sú v rámci navrhovanej činnosti navrhované 3 lapače tukov. Vzniknuté odpadové splaškové vody a odpadové vody znehodnotené jedlými tukmi a olejmi v predpokladanom ročnom objeme 3391,5 m3/rok budú odvádzané areálovou splaškovou kanalizáciou ktorá, bude zaústená do prečerpávacej šachty. Z prečerpávacej šachty budú uvedené odpadové vody prečerpávané výtlačným potrubím. Výtlačné potrubie bude následne zaústené do gravitačnej časti prípojky splaškovej kanalizácie, ktorá bude vybudovaná v rámci rozšírenia verejných rozvodov a následne do mestskej ČOV. Do splaškovej kanalizácie bude zaústený aj vznikajúci kondenzát z technologických celkov vykurovania, chladenia a výroby stlačeného vzduchu. Kvalitatívne parametre vypúšťaných odpadových vôd do recipientu (Čierna voda) budú závisieť predovšetkým na účinnosti čistenia vody v mestskej ČOV.

*E.) Odpadové vody z autoumyvární*

Počas prevádzky budú vznikať odpadové vody z prevádzky ručných autoumyvární a automatických autoumyvární pre osobné a nákladné automobily. Tieto vody budú čistené v čistiacich staniciach odpadových vôd a po vyčistení sa opäť budú používať v procesoch umývania vozidiel. Do splaškovej kanalizácie bude odvádzaná len prebytočná **prečistená** odpadová voda. Vypúšťanie prebytočnej vody do splaškovej kanalizácie sa bude vykonávať cez sorpčný filter, v ktorom bude prebytočná voda ešte dočistená na aktívnom uhlí.

*Predpokladané ročné množstvo odpadových vôd z procesov umývania automobilov v rámci navrhovaného technického riešenia je* ***9062 m3/rok.***

**Čistenie odpadových vôd** z umyvárne osobných, nákladných automobilov a ručného čistenia automobilov je detailne popísané v kap. IV.2.5.

Spôsob kontroly kvality vypúšťaných splaškových vôd bude upresnená v ďalšom stupni v rámci ZoD medzi prevádzkovateľom areálovej kanalizačnej stoky a producentom odpadových vôd z navrhovanej činnosti. *Kvalita vypúšťanej vody musí spĺňať podmienky stanovené prevádzkovateľom areálovej kanalizačnej stoky (dažďovej aj splaškovej) celého logistického parku a nariadenia vlády č.269/2010 Z.z. ktorým sa ustanovujú požiadavky na dosiahnutie dobrého stavu vôd. Podmienky vypúšťania určí orgán štátnej vodnej správy vydaním rozhodnutia v súlade s Vodným zákonom č.364/2004 Z.z.*

*C.) Vody z povrchového odtoku zo striech a spevnených plôch*

 Vody z povrchového odtoku zo striech objektov (63,31 l/s pri návrhovom daždi 196 l/s/ha) a spevnených plôch (536,93 l/s variant A resp. 541,45 l/s variant B) budú odvádzané gravitačne do retenčnej nádrže, odkiaľ budú prečerpávané pomocou čerpacej stanice do dažďovej kanalizácie v logistickom parku Senec. Odtok z čerpacej stanice bude obmedzený na 0,5 l/s. Pred napojením výtlačnej kanalizácie z čerpacej stanice dažďových vôd na prípojku dažďovej kanalizácie bude do potrubia vsadený odlučovač ropných látok s  výstupnou hodnotou vyčistenej vody z ORL do 0,1 mg/l NEL. Z odlučovača ropných látok budú vyčistené vody zaústené do prípojky dažďovej kanalizácie. ORL je navrhnutý na prietok 2 l/s.

Priamym recipientom vôd z povrchového odtoku z navrhovanej činnosti bude tok Čierna voda. Odvádzané vody z povrchového odtoku nesmú presahovať limity kvalitatívnych parametrov uvedených, v prílohe č.1 zákona č. 269/2010 Z.z., ktorým sa ustanovujú požiadavky na dosiahnutie dobrého stavu vôd.

Potenciálnym negatívnym vplyvom z navrhovanej činnosti na povrchové vody toku Čierna voda počas prevádzky môže byť len náhodná havarijná situácia (napr.slabá účinnost ORL).

**Vplyvy na podzemné vody**

Počas výstavby

Počas výstavby navrhovaného areálu budú vznikať odpadové vody z umývania stavebných mechanizmov a zariadení, z betonážnych a asfaltérskych prác a z objektov sociálnych zariadení staveniska. V danej etape projektovej dokumentácie nie je známy spôsob odvedenia odpadových vôd vznikajúcich počas výstavby.

Aby sa predišlo negatívnemu ovplyvneniu podzemných vôd z výstavby navrhovanej činnosti na, budú musieť byť na stavenisku zriadené ekologické WC boxy a vzniknutú splaškovú vodu zo stavby odvážať oprávnenou organizáciou, čím sa predíde ich prípadnému úniku do horninového prostredia a následne aj do podzemných vôd.

Vzhľadom na ±0,00 navrhovaných objektov (163,55 m n.m. resp. 163,95 m n.m.) dôjde v riešenom území počas výstavby k navážaniu zeminy v rozsahu maximálne cca 5,0 m juhovýchodná časť územia, lokálne v severozápadnej časti riešeného územia dôjde k odkopu do hĺbkovej úrovne maximálne 2 m od súčasného terénu. Hladina podzemnej vody v danej oblasti bola počas prieskumných prác dokumentovaná lokálne v úrovni 6,8-7,8 m p.t., čo zodpovedá úrovni cca 155,92 m n.m. – 156,58 m n.m., pričom sa ustálila v úrovni 6,48 až 7,41 m p.t. (156,31 až 156,90 m n.m.) (Kminiaková K. - Kminiak M. 2017) od súčasného terénu.

Nadložie kolektoru podzemnej vody, ktorým sú v riešenom území zeminy charakteru pieskov ílovitých (SC) je tvorené od povrchu terénu (mimo ornice) súdržnými zeminami charakteru ílov s nízkou plasticitou (CL) a ílov so strednou plasticitou (CI) mocnosti cca 6,5 až 7,5 m od súčasného terénu. Uvedené zeminy plnia vzhľadom na ich veľmi nízku priepustnosť funkciu hydroizolátora.

Určité vplyvy na podzemné vody môže nastať v prípade havarijnej situácie (únik pohonných hmôt zo stavebných mechanizmov) počas budovania základovej dosky pre osadenie nádrží ČSPL. V tejto oblasti sa predpokladá najväčší odkop a ako bolo už vyššie spomínané môže byť dokumentovaný lokálne aj výskyt hladiny podzemnej vody v úrovni základovej škáry.

Počas prevádzky

 Vzhľadom k tomu, že v navrhovanom technickom riešení sa neuvažuje so vsakovaním vzniknutých odpadových vôd spätne do horninového prostredia, *potenciálnym rizikom na kvalitu podzemných vôd v rámci navrhovanej činnosti sú skôr náhodné havarijné situácie (potrubných kanalizačných rozvodov, prípadne gravitačného odlučovača GO, resp. porucha tesnosti nádrže s pohonnými hmotami)*. Týmto však možno účinne predísť dôsledným dodržiavaním bezpečnostných a prevádzkových opatrení v zmysle platnej legislatívy a dodržiavaním opatrení uvedených v kapitole IV.10.

Geologická stavba riešeného územia a jeho okolia nedáva predpoklad k zasakovaniu vôd z povrchového odtoku do geologického podložia. Zrážkové vody budú akumulované v retencii a odvádzané zo záujmového územia regulovaným odtokom do retenčnej nádrže situovanej v blízkosti diaľnice D1 a následne do recipientu.

Z hľadiska hydrogeologickej rajonizácie Slovenska patrí územie do rajónu N 049 „Neogén Trnavskej pahorkatiny“. Uvedený hydrogeologický rajón sa vyznačuje obmedzenými zásobami podzemných vôd, viazaných na výskyt vhodných kolektorských polôh podzemných vôd, za ktoré považujeme v záujmovej časti územia deluviálne štrky a piesky. Tieto polohy predstavujú najplytší zvodnený horizont, ktorý je zásobovaný takmer výlučne vodami zo zrážkovej činnosti.

**Vplyvy na ovzdušie**

**Počas výstavby**

V súčasnom období sa na znečisťovaní ovzdušia záujmového územia podieľa predovšetkým intenzívna doprava na ceste II/503 a vykurovanie okolitých už existujúcich prevádzok. V menšej miere sa na znečisťovaní ovzdušia podiela aj intenzívna doprava na diaľnici D1. Poľnohospodárskou činnosťou je záujmové územie zaťažované tuhými znečisťujúcimi látkami, ktoré sú do ovzdušia emitované pri obrábaní poľnohospodárskej pôdy.

Počas **výstavby** navrhovaného zámeru sa očakávajú nepriaznivé vplyvy z navrhovanej činnosti vo forme: exhalátov zo stavebných mechanizmov, z mobilnej dopravy zásobovania stavby stavebným materiálom, znečistenie ovzdušia tuhými časticami v prípade suchého a veterného počasia .

V **etape výstavby** očakávame predovšetkým zvýšenie sekundárnej prašnosti v dôsledku úpravy terénu a zemných prác, nakladania a prevozu zemín a zvýšenie emisií z výfukových plynov zo stavebných mechanizmov na príjazdových komunikáciách a vsamotnom priestore staveniska. S tým je úzko spojená záťaž ovzdušia exhalátmi z vozového parku stavby a záťaž územia tuhými prachovými časticami. Uvedené negatívne vplyvy však nebudú kontinuálne. V etape výstavby preto bude potrebné v čo najvyššej miere eliminovať vznik a rozptyl tuhých/prachových častíc do okolia najme v prípade suchého a veterného počasia. Uvedené negatívne vplyvy na ovzdušie bude možné vhodnými technickými opatreniami zmierniť.

**Počas prevádzky**

V súvislosti s prevádzkou navrhovaného zámeru v riešenom území vzniknú nové zdroje znečistenia ovzdušia, ktoré priamo súvisia s prevádzkou navrhovaného Truck Centra:

* kotolne pre vykurovanie a prípravu TUV v jednotlivých objektoch,
* prečerpávanie a tankovanie pohonných hmôt

Ďalším zo zdrojov znečisťovania ovzdušia bude novogenerovaná doprava súvisiaca s prevádzkou navrhovaného areálu:

- doprava zamestnancov za prácou (osobná doprava)

- zásobovanie navrhovaného Truck Centra tovaru (nákladná doprava)

Pre lepšie posúdenie súladu navrhovanej činnosti s limitnými hodnotami v oblasti kvality ovzdušia bola pre navrhovaný zámer spracovaná rozptylová štúdia (Hesek, F., 2017). V rozptylovej štúdii bol hodnotený príspevok jednotlivých variantných riešení navrhovaného zámeru k znečisteniu ovzdušia počas prevádzky. V rámci vplyvu navrhovanej činnosti na rozptylové podmienky sa Variant B líši od variantu A počtom výdajných stojanov pre nákladné automobily (+ 1 ks), predpokladanou ročnou spotrebou nafty (+200 m3/rok) a počtom parkovacích miest pre nákladné automobily (4 parkovacie státia).

 Hodnoty najvyššej krátkodobej a priemernej ročnej koncentrácie CO, NO2 a benzénu na výpočtovej ploche jednotlivých variantných riešení sú uvedené v tab. 28.

 Pre porovnanie sú v tab. 28 uvedené tiež  dlhodobé a krátkodobé limitné hodnoty  LHr a LH1h podľa vyhlášky č. 244/2016 Z.z. o kvalite ovzdušia.

Realizovaná rozptylová štúdia (Hesek, F., 2017) preukázala súlad navrhovaného zámeru s platnou legislatívou v oblasti ochrany ovzdušia (celé znenie rozptylovej štúdie uvádzame v textovej prílohe 1). S prihliadnutím na vzdialenosť najbližšej obytnej zóny k riešenému územiu a výsledkov výpočtov spracovanej rozptylovej štúdie môžeme konštatovať nasledovné:

* vplyv statickej dopravy a vykurovania navrhovaného zámeru v prípade oboch variantných riešení na najbližšiu trvalo obytnú zástavbu vzhľadom k vzdialenosti 2 km bude zanedbateľný
* najvyššie hodnoty koncentrácie znečisťujúcich látok (CO, NO2 a benzén) v mieste navrhovanej činnosti po uvedení do prevádzky sa budú pohybovať v prípade variantného riešenia A pod úrovňou 21 % limitných hodnôt a v prípade variantného riešenia B pod úrovňou 22 % limitných hodnôt.
* z pohľadu porovnania variantov navrhovaného riešenia k príspevku znečisťujúcich látok k priemerným ročným koncentráciám ako i maximálnym krátkodobým koncentráciám (CO, NO2 a benzénu) je príspevok Variantu A nižší ako vo variante B,
* predmet posudzovania „Truck Centrum Senec“ s p ĺ ň a   požiadavky a podmienky, ktoré sú ustanovené právnymi predpismi vo veci ochrany ovzdušia,
* rozdiel medzi jednotlivými variantnými riešeniami je minimálny a z prevádzkových dôvodov možno obe variantné riešenia považovať za akceptovateľné,

**Vplyvy navrhovanej činnosti na mikroklimatické pomery**

Pred začatím výstavby sa predpokladá úplné odstránenie súčasnej povrchovej vrstvy (ornice) t.j. plocha riešeného územia ostane bez vegetačného krytu (bylinného krytu poľnohospodárskych monokultúrnych porastov, ktorá chráni povrch územia pred prehrievaním a neúmerným výparom).

Počas prevádzky navrhovanej činnosti dôjde v riešenom území k zmene mikroklimatických pomerov (zmenou štruktúry krajiny). Súčasná poľnohospodárska pôda, bude z časti zastavaná navrhovanými objektami, komunikáciami a spevnenými plochami a na časti územia budú realizované sadové úpravy (v prípade variantu A na ploche 16 671 m2 a v prípade variantu B na ploche 16 374 m2).

Na spevnených plochách počas teplých letných dní môže dochádzať k prehrievaniu ovzdušia. Terénnymi meraniami v minulom období v blízkom mestskom sídle - Bratislave boli zistené výrazné rozdiely medzi rôznymi vegetačnými pokrývkami. Maximálny rozdiel teplôt na povrchu trávnika a pod solitérnym stromom bol až 14,6 °C. V súvislosti s prevádzkou navrhovanej činnosti možno najmä počas horúcich letných dní očakávať prehrievanie ovzdušia sálaním tepla z povrchu parkovacích plôch a komunikácií, ale i opláštenia halových objektov.

Na zmiernenie negatívnych dôsledkov na zmenu mikroklimatických pomerov v území je v rámci navrhovaného riešenia (v prípade oboch variantných riešení) navrhovaná výsadba stromovej vegetácie medzi parkovacími stojiskami pre osobné automobily. Vzrastlá zeleň bude vytvárať tieň a tým bude znižovať teplotu aktívneho povrchu územia.

**Vplyvy na pôdu**

V súvislosti s rozvojovými aktivitami mesta Senec v oblasti Horný dvor, riešenými v rámci zmien a doplnkov č. 2/2004 k územnému plánu mesta Senec bolo vyčlenených celkom 13 rozvojových lokalít bez funkčného využitia, situovaných prevažne na poľnohospodárskych pôdach. Navrhovaný zámer je situovaný v rozvojovej lokalite č.4, ktorá bola v zmysle vyššie uvedených zmien a doplnkov vyčlenená pre funkčné využitie „Logistické centrum“.

Pôdy v záujmovom území sú zaradené do 5. kategórie kvality pôd. V zmysle funkčného využitia jednotlivých pozemkov dotknutých výstavbou realizáciou predkladaného zámeru dôjde k záberu poľnohospodársky využívanej ornej pôdy na ploche cca 5,1 ha (bližšie pozri tab. 11 predkladaného zámeru). Realizáciou navrhovanej činnosti však nedôjde k záberu  najkvalitnejšej (ako i najprodukčnejšej) poľnohospodárskej pôdy v k.ú. Senec uvedenej v prílohe č.2 nariadenia vlády č. 58/2013 Z.z. o odvodoch za odňatie a neoprávnený záber poľnohospodárskej pôdy v znení a doplnení neskorších predpisov (BPEJ kód 0043002).

**Vplyvy na biotu**

Plocha navrhovaného zámeru je situovaná mimo bioticky významných území, taktiež nezasahuje do chránených území prírody a krajiny, ani do existujúcich prvkov ÚSES.

Záujmové územie je v súčasnom období využívané ako poľnohospodárska pôda s intenzívnym obhospodarovaním. V záujmovom území sa nenachádzajú chránené rastliny ani významné biotopy. Podľa dostupných informácií o technickom riešení navrhovaného areálu sa v súčasnosti predpokladá, že činnosť nebude produkovať také odpadové látky, ktoré by významne ovplyvňovali okolité biotopy, na ktoré je viazaná fauna a flóra širšieho okolia záujmového územia. Výstavbou posudzovaného areálu dôjde k zmenám v pomere plôch zastavaných a využitých na parkovanie, komunikácie, ako i manipulačných priestorov v pomere k plochám zelene. Celkovo sa zníži plocha pokrytá zeleňou. Aby sa negatívne vplyvy výstavby a prevádzky navrhovaného areálu na okolitú biotu zmiernili, v rámci areálu sa uvažuje so sadovými úpravami(**v prípade varianty A na ploche 16 671 m2 a v prípade varianty B na ploche 16 374 m2**). Cieľom sadových úprav bude začlenenie navrhovaného objektu do krajiny, ako i estetické stvárnenie celého riešeného územia. Výber druhov bude rešpektovať prírodné podmienky územia a potenciálnu prirodzenú vegetáciu ako základ pre výber rastlinného materiálu.

**Vplyvy na krajinu, scenériu a využívanie krajiny**

 Záujmové územie sa v súčasnom období nachádza mimo zastavaného územia mesta Senec na poľnohospodársky využívanej ornej pôde. Vplyvom realizácie navrhovaného zámeru sa v záujmovom území zmení štruktúra krajiny, scenéria a využívanie krajiny. Vplyvy navrhovanej činnosti na krajinu scenériu a využívanie krajiny však priamo nadväzujú na rozvojové aktivity mesta, ktoré sú zapracované v platnom územnom pláne v znení jeho zmien a doplnkov.

Najvýznamnejší negatívny vplyv počas výstavby navrhovanej činnosti bude v zmene využitia krajiny a zmene štruktúry krajiny, kedy z časti poľnohospodársky obrábané územie (poľnohospodárska pôda) bude zastavané navrhovanými objektmi a spevnenými plochami a komunikáciami. Tieto budú dopĺňané plochami pre realizáciu sadových úprav (zelené plochy).

**Vplyvy na územný systém ekologickej stability**

Priamo v  riešenom území neboli vymedzené žiadne prvky územného systému ekologickej stability ako sú biocentrá, biokoridory, genofondové lokality ani ekologicky významné biotopy a lokality. V širšom okolí k predmetnej parcele sa nachádzajú niektoré významnejšie prvky ÚSES (pozri obr. 8, kap. III.1.10). Najbližšie k záujmovému územiu sa z vyčlenených prvkov ÚSES nachádza regionálny biokoridor (RBK) Silárd –Martinský les – Šenkvický háj (cca 700 m severozápadne).

**Vplyvy na migračné koridory**

Je pravdepodobné, že súčasnú voľnú poľnohospodársku plochu využíva okolitá fauna za účelom uspokojovania svojich potravných nárokov. Otvorená poľnohospodárska krajina je priestorom pre denné presuny a migráciu zveri a poskytuje zveri potravu. Urbanizáciou priestoru sa pobytové a migračné možnosti zúžia najmä pre lovnú zver, zmení sa aj druhová štruktúra vtákov v prospech spevavcov a synantropných druhov.Navrhovaná činnosť taktiež nebude mať vplyv na migračné koridory drobných cicavcov, ktorých výskyt sa viaže na Martinský les. Na základe výsledkov výskumu (Nevřelová, M., 2010) je možné konštatovať, že zistené druhy drobných zemných cicavcov majú dostatočné možnosti existencie v biotopoch Martinského lesa. Nakoľko v návrhu realizácie činnosti nie sú navrhnuté nadzemné elektrické vedenia, vysielacie veže ani iné technické zariadenia nepredpokladáme, že výstavba a prevádzka navrhovanej činnosti bude mať negatívny vplyv na migračné koridory vtáctva.

Výstavba navrhovanej činnosti bude najviac negatívne vplývať na migráciu stredne veľkých cicavcov do ktorej môžeme zaradiť srnca lesného (Capreolus capreolus). Postupnou zástavbou okolitých poľnohospodárskych pozemkov a fragmentáciou krajiny strácajú stredne veľké cicavce svoje migračné koridory v území za potravou a odpočinkom.

**Vplyvy na kultúrne hodnoty**

Navrhovaný zámer nebude mať negatívny vplyv na kultúrnohistorické hodnoty územia a svojou funkciou nebude mať negatívny vplyv na kultúrne hodnoty nehmotnej povahy.

**Vplyvy na poľnohospodársku výrobu**

Vplyvom realizácie navrhovaného zámeru dôjde k záberu ornej pôdy s celkovou výmerou 5,1 ha, čím navrhovaný zámer určitou mierou ovplyvní aj poľnohospodársku výrobu v oblasti. Avšak v rámci zmien a doplnkov č.2/2004 ÚPN mesta Senec bolo predmetné územie zaradené do zóny, v ktorej sa plánovalo vybudovanie Logistických centier a skladových hál.

**Vplyvy na priemyselnú výrobu**

Realizácia zámeru nebude mať vplyv na priemyselnú výrobu.

**Vplyvy na služby, rekreáciu a cestovný ruch**

 Realizácia zámeru počas výstavby nebude mať priamy vplyv na rekreáciu a cestovný ruch. *.*

**Vplyvy na dopravu a infraštruktúru**

Návrh pripojenia Truck Centra Senec na nadradený komunikačný systém je prostredníctvom plánovanej okružnej križovatky „Senec“ v staničení km 29,032 cesty II/503 (po jej dobudovaní tretej okružnej križovatky od diaľnice D1 v smere Pezinok).

*Vplyvy na dopravu počas výstavby*

V danom stupni projektovej dokumentácie nie je spracované trasovanie zásobovania stavby stavebnými hmotami. Vzhľadom k tomu, že stavba je situovaná v blízkosti hlavného cestného ťahu v území (cesta II/503), predpokladáme, že zásobovanie stavby bude trasované najmä po uvedenej komunikácii.

*Počas prevádzky*

Cesta II/503 už v súčasnosti je pomerne frekventovaná, pričom časť vodičov bude využívať služby navrhovanej činnosti. Určité navýšenie dopravy očakávame s prihliadnutím na dopravu zamestnancov navrhovaného areálu ako aj navštevníkov využívajúcich ČSPL s príslušenstvom a objekt rýchleho občerstvenia.

Nakoľko areál je z väčšej miery koncipovaný pre obsluhu potreby nákladnej dopravy, ktorá už v súčasnosti zásobuje logistický park, navrhovaná činnosť nebude významne generovať novú nákladnú dopravu. Bude dochádzať len ku jej preskupeniu v rámci celého logistického parku.

Statická doprava

Nároky na statickú dopravu pre navrhovaný areál sú riešené dostatočným počtom parkovacích miest v zmysle STN 73 6110/Z2 situovaných na teréne. Pre osobnú dopravu bude vybudovaných celkom 215 parkovacích miest. Z toho 30 pre objekt ČSPL a zvyšných 185 PM pre ostatné objekty.

Nákladná doprava

Areál je z väčšej miery koncipovaný pre obsluhu potreby nákladnej dopravy. V nadväznosti na časť ČSPL vyhradenú pre nákladné automobily a doplnkové služby sú situované parkoviská pre vozidlá skupiny 2 a 3 v počte 6 PM a pre autobusy v počte 2 PM. Na parkovisku zabezpečenom oplotením pre nákladné automobily bude južnej časti areálu priestor pre parkovanie 72 NA (variant A) resp. 76 NA (variant B).

*Vplyvy na infraštruktúru*

Počas výstavby *nepredpokladáme negatívne ovplyvnenie prvkov infraštruktúry*. Realizáciou predkladaného zámeru počas prevádzky dôjde v Logistickom parku Senec k rozvoju jednotlivých prvkov infraštruktúry. Negatívne ovplyvnenie sietí počas prevádzky nepredpokladáme.

**HODNOTENIE ZDRAVOTNÝCH RIZÍK**

Počas výstavby môžu vzniknúť v minimálnom rozsahu málo pravdepodobné riziká a bežné riziká, súvisiace priamo so stavebnou činnosťou. Ich vylúčenie je podmienené dodržiavaním platných legislatívnych predpisov týkajúcich sa bezpečnosti a ochrany zdravia pri práci. Vplyvy na životné prostredie súvisiace s výstavbou možno zhrnúť do dočasne zvýšenej prašnosti a hlučnosti a šírenie vibrácií na stavenisku, ktoré však nepresahuje bežnú normu. Riziká technického pôvodu je možné minimalizovať bežnými opatreniami a dodržiavaním všeobecne záväzných predpisov, noriem, manipulačných a havarijných plánov inštaláciu technických zariadení iba oprávnenou organizáciou. Pri výstavbe ide predovšetkým o zvýšené nebezpečenstvo dopravných kolízií z dôvodu vyššej frekvencie dopravy, predovšetkým stavebných mechanizmov a dopravných kolízií na obslužných komunikáciách riešeného územia v súvislosti s dopravnými obmedzeniami v danom úseku. Počas výstavby bude stavenisko oplotené čím sa minimalizuje vniknutie neoprávnených osôb do priestoru stavby.

**ÚDAJE O PREDPOKLADANÝCH VPLYVOCH NAVRHOVANEJ ČINNOSTI NA BIODIVERZITU A CHRÁNENÉ ÚZEMIA**

 V území, v ktorom sa plánuje realizácia navrhovanej činnosti platí prvý stupeň ochrany podľa zákona č. 543/2002 Z. z. o ochrane prírody a krajiny v znení neskorších predpisov.

Záujmové územie sa nenachádza v chránenom území a ani v ochrannom pásme chránených území podľa zák. č. 543/2002 o ochrane prírody a krajiny ani v ochrannom pásme vodných zdrojov podľa zák. č. 364/2004 Z.z. o vodách. Nachádza sa mimo navrhovaných území európskeho významu, chránených vtáčích území a súčasnej sústavy chránených území. Preto navrhovaná činnosť nebude mať negatívny vplyv na územia patriace do súvislej európskej sústavy chránených území alebo na územie európskeho významu a na ich priaznivý stav z hľadiska ich ochrany a taktiež na osobitne chránené územia.

**Úpravy terénu - sadové úpravy**

Nezastavané časti pozemku budú zatrávnené. Výrub drevín a vysokej zelene sa nebude realizovať.

**Úpravy terénu**

Po dokončení stavebných prác bude terén dotknutý výstavbou očistený od stavebných zvyškov a výškovo upravený tak, aby výška terénu vrátane zahumusovania bola v miestach styku so spevnenými plochami, cca 5cm po hranami spevnených plôch. Terén sa dorovná prebytočnou zeminou z výkopov a na povrch sa uloží 20 cm humusu z dočasnej skládky.

**Zatrávnenie**

Po zrovnaní terénu sa plochy určené na zatrávnenie dôkladne odburinia. Zemina sa pred zatrávňovaním prekyprí. Trávnik sa založí zmesou trávneho semena v množstve 35 g/m2. Plochy trávnikov musia byť po dôkladnom založení pravidelne hnojené, kosené, zalievané, valcované, odburiňované.

**Výsadba zelene**

Vzhľadom na množstvo inžinierskych sietí je možné v niektorých častiach uvažovať len s výsadbou nízkych okrasných drevín a to najmä v priestoroch pred vstupmi, prípadne pozdĺž chodníkov. Výrub vysokej zelene sa nebude realizovať, pretože na predmetnom území sa žiadna vysoká zeleň nenachádza. Výsadba vysokej zelene – stromy – sa uvažuje hlavne v juho-východnej a juho- západnej časti areálu pozdĺž hranice riešeného územia a v blízkosti parkovacích státí. V návrhu sa uvažuje s listnatými stromami s priemerom koruny cca 2,0m a výškou kmeňa 2,5m. Výsadba musí rešpektovať koridory inžinierskych sietí.

**VYJADRENIE O PREDPOKLADANÝCH VPLYVOCH NAVRHOVANEJ ČINNOSTI PRESAHUJÚCICH ŠTÁTNE HRANICE**

Vplyvy navrhovanej činnosti na životné prostredie nebudú presahovať štátne hranice.

**Stanoviská predložené podľa § 23 ods. 4 zákona**

V zákone stanovenom termíne § 23 ods. 4 zákona o posudzovaní doručili písomné stanoviská tieto subjekty: (stanoviská sú uvádzané v skrátenom znení):

1. ***Mestský úrad Senec,*** pod č. SEN44157/41892-2017/612-bT zo dňa 03.11.2017: Mesto Senec, ako dotknutá obec a povoľujúci orgán vydáva v zmysle §23 ods. 4 zákona o posudzovaní nasledovné stanovisko k uvedenému oznámeniu: k predloženému zámeru navrhovanej činnosti „Truck Centrum Senec“ Mesto Senec, ako dotknutá obec a povoľujúci orgán má nasledovné pripomienky:
* Navrhovaným zámerom príde k značnému nárastu vozidiel a tým spojené navýšenie zaťaženia, už v súčasnosti preťaženého nadradeného komunikačného systému cesty II/503 ako i zhoršenou priepustnosti križovatiek, ktorými sa bude navrhovaná činnosť pripíjať na nadradené komunikácie. Na základe uvedeného žiadame doplniť dopravno-kapacitné posúdenie.
* V predloženom zámere požadujeme zapracovanie adaptačných opatrení v súlade s dokumentom „Katalóg adaptačných opatrení miest a obcí Bratislavského samosprávneho kraja na nepriaznivé dôsledky zmeny klímy.“
* Na ploche zelene uvažovať s výsadbou stromovej a kríkovej zelene, pričom izolačnú a sprievodnú zeleň komponovať tak, aby porast dosiahol maximálnu hygienickú, izolačnú a ochrannú účinnosť. Pri výsadbe použiť vzrastlú zeleň, aby sa minimalizovala doba, kým zeleň začne plniť svoje izolačné a biologické funkcie.
* Pre územie, na ktorom sa má realizovať navrhovaná činnosť je Všeobecne záväzným nariadením mesta Senec č. 1/2005 zo dňa 08.09.2005 schválený záväzný regulatív minimálnej plochy zelene 30-35%. Navrhovaná činnosť uvažuje s plochou zelene vo Variante A 32,66% a vo Variante B 32,08%. Nakoľko ide o hraničné hodnoty, požadujeme realizáciu vegetačných striech na objektoch SO 01.5 a SO 05 a v rámci riešeného územia navrhnúť dažďové záhrady.
* Vzhľadom na navrhovanú činnosť požadujeme primeranými opatreniami zabezpečiť ochranu podzemných a povrchových vôd a zabrániť nežiaducim účinkom škodlivých látok do pôdy, podzemných a povrchových vôd.
* V ďalšom stupni projektovej dokumentácie požadujeme kapacitné posúdenie odvádzaného množstva dažďových vôd aj s uvažovanými už povolenými prítokmi po trase do jestvujúcej dažďovej kanalizácie v celom úseku až do zaústenia kanalizácie BVS, t.j. na Svätoplukovej ulici v Senci.

Mesto Senec nepožaduje, aby uvedená činnosť bola ďalej posudzovaná podľa zákona o posudzovaní za predpokladu rešpektovania vyššie uvedených pripomienok a **odporúča Variant A.**

*Stanovisko príslušného orgánu.*

*Adaptačné opatrenie je sčasti uplatňovaný aj v rámci navrhovanej technickej realizácie navrhovanej činnosti. V rámci sadových úprav je navrhnutá výsadba zatrávnených plôch v kombinácii s výsadbou drevín na ploche cca 1,66 (Varianta A) resp. 1,63 ha (Varianta B) - (lokálne zlepšovanie mikroklímy). Vody z povrchového odtoku zo spevnených plôch a strechy objektu budú počas prevádzky akumulované v navrhovanej retenčnej nádrži a regulovane odvádzané mimo riešené územie, čím sa zabráni zvýšenému odtoku z územia v čase zvýšenej zrážkovej činnosti. V navrhovanom areáli budú po ukončení výstavby realizované sadové úpravy, v ktorých sa uvažuje aj s výsadbou vzrastlej zelene. Výsadba vysokej zelene – stromy – sa uvažuje hlavne v juho-východnej a juho- západnej časti areálu pozdĺž hranice riešeného územia a v blízkosti parkovacích státí. V návrhu sa uvažuje s listnatými stromami s priemerom koruny cca 2,0m a výškou kmeňa 2,5m. Výsadba bude rešpektovať koridory inžinierskych sietí. V technickom riešení navrhovanej činnosti je ochrana podzemných a povrchových vôd riešená inštalovaním odlučovačov ropných látok (uvedené na str. 89 zámeru). Technické riešenie čistenia odpadových vôd z autoumyvární je podrobne popísané na str. 90. zámeru. Ochrana podzemných a povrchových vôd, zabránenie úniku škodlivých látok do pôdy, povrchových a podzemných vôd, výpočet množstiev zrážkových vôd, odvedenie zrážkových vôd, ako aj dodržiavanie vodného zákona je v kompetencii orgánu štátnej vodnej správy, ktorý sa nimi bude kvalifikovane zaoberať v procese udelenia súhlasu pre navrhovanú činnosť podľa vodného zákona. Budúci užívateľ je povinný dodržiavať ustanovenia všetkých zákonov v ich platnom znení, ktoré sú relevantné v rámci predmetu jeho činnosti. Dažďové záhrady musia byť v súlade s  Generelom odvádzania dažďových vôd Mesta Senec a s Hydrogeologickým posudkom.*

*Pripomienky sú zohľadnené týmto rozhodnutím.*

1. ***Okresný úrad Bratislava, odbor cestnej dopravy a pozemných komunikácií,*** pod č. OU-BA-OCDPK2-2017/099419 zo dňa 10.11.2017: Okresný úrad Bratislava, odbor cestnej dopravy a pozemných komunikácií ako príslušný cestný správny orgán ciest I. triedy, podľa §3 ods. 4 písm. a) zákona č. 135/1961 Zb. o pozemných komunikáciách v znení neskorších predpisov, po posúdení predloženého zámeru navrhovanej činnosti uvádza, že z hľadiska nami sledovaných záujmov, navrhovaný zámer nevyžaduje posudzovanie podľa zákona č. 24/2006 Z.z., nakoľko nezasahuje do ciest v kompetencii tunajšieho úradu.
2. ***Regionálny úrad verejného zdravotníctva Bratislava hlavné mesto,*** pod č. HŽP/17969/2017 zo dňa 26.10.2017: Z hľadiska ochrany zdravia netrváme na posudzovaní zámeru podľa zákona č. 24/2006 Z.z. pre činnosť „Truck Centrum Senec“, p.č. 5579, 5580/2, k.ú. Senec. Obidva varianty sú akceptovateľné. Činnosť sa navrhuje v logistickom areáli, v dostatočnej vzdialenosti od obytnej a inej chránenej zástavby a nepredstavuje ohrozovanie verejného zdravia.
3. ***Ministerstvo obrany Slovenskej republiky,*** pod č. ASM-30-2508/2017 zo dňa 15.09.2017: Vojenská správa nemá pripomienky, lebo v riešenom území nemá zvláštne územné požiadavky. Z hľadiska zákona č. 24/2006 Z.z. o posudzovaní vplyvov na životné prostredie nemáme pripomienky.
4. ***Ministerstvo dopravy a výstavby Slovenskej republiky, odbor rozvoja dopravnej infraštruktúry,*** pod č. 01076/2017/SCDPK/75841 zo dňa 07.11.2017: V ďalšom stupni prípravy zámeru „Truck Centrum Senec“ žiada MDV SR dokumentáciu zámeru doplniť o nasledovné časti:
* Rešpektovať existujúcu dopravnú infraštruktúru a jej trasovanie.
* Rešpektovať ochranné pásma prislúchajúcich ciest v zmysle zákona č. 135/1961 Zb. o pozemných komunikáciách (cestný zákon) v znení neskorších predpisov.
* Rešpektovať ochranné pásmo diaľnice D1.
* Vyjadrenie správcov dotknutých komunikácií. Požiadavky správcov komunikácií žiadame zohľadniť a rešpektovať v plnom rozsahu.
* Rešpektovať pripravenú dopravnú infraštruktúru a jej trasovanie (diaľnica D4 a rýchlostná komunikácia R1)
* Budovanie parkovacích miest je potrebné navrhnúť v súlade s príslušnými normami STN a technickými predpismi.
* Upozorňujeme na chybné označenie ciest III. triedy na v predloženom zámere. Rozhodnutím MDVRR SR o usporiadaní cestnej siete, účinným od 06.05.2015 sa v cestnej sieti prečíslovali cesty III. triedy na území SR novými švrocifernými číslami. Rozhodnutie spolu s prevodníkom čísiel sú zverejnené na stránke www.ssc.sk.

Ministerstvo dopravy a výstavby Slovenskej republiky súhlasí s ukončením procesu posudzovania vplyvov na životné prostredie zámeru „Truck Centrum Senec“, v zmysle zákona č. 24/2006 Z.z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov, po uskutočnení zisťovacieho konania, za podmienky rešpektovania vyššie uvedených požiadaviek MDV SR.

*Pripomienky sú zohľadnené týmto rozhodnutím.*

1. ***Okresný úrad Senec, odbor starostlivosti o životné prostredie, úsek štátnej vodnej správy,*** pod č. OU-SC-OSZP/2017/014482-Ke-360 zo dňa 31.10.2017:

Okresný úrad Senec, odbor starostlivosti o životné prostredie, úsek štátnej vodnej správy ako príslušný orgán **š**tátnej správy preskúmal predložený zámer a doporučuje predložený zámer **neposudzovať** podľa zákona č.24/2006 Z.z. o posudzovaní vplyvov na životné prostredie a o zmene a doplnení niektorých zákonov za dodržania ustanovení zákona č.364/2004 Z.z. o vodách a o zmene zákona SNR č.372/1990 Zb. o priestupkoch v  znení neskorších predpisov (vodný zákon)**. Odporúčame Variant A.**

Okresný úrad Senec, odbor starostlivosti o životné prostredie, úsek štátnej vodnej správy ako príslušný orgán štátnej správy, ako príslušný orgán štátnej správy preskúmal predložený zámer, ktorý je možný po **splnení nasledovných podmienok:**

* Zámer bude v súlade s územným plánom obce a územným rozhodnutím,
* Budú dodržané príslušné ustanovenia zákona č.364/2004 Z.z. o vodách a o zmene zákona SNR č.372/1990 Zb. o priestupkoch v  znení neskorších predpisov (vodný zákon ), ust. Vyhlášky MŽP SR č. 556/2002 Z.z. o vykonaní niektorých ustanovení vodného zákona, spolu súvisiace právne predpisy a technické normy a ustanovenia zákona č. 442/2002 Z.z. o verejných vodovodoch a verejných kanalizáciách a o zmene a doplnení zákona č. 276/2001 Z.z. o regulácii v sieťových odvetviach, Vyhláška č. 684/2006 Z.z. Ministerstva životného prostredia Slovenskej republiky, ktorou sa ustanovujú podrobnosti o technických požiadavkách na návrh, projektovú dokumentáciu a výstavbu verejných vodovodov a verejných kanalizácií.
* Budú rešpektované ochranné pásma jestvujúcich inžinierskych sietí, resp. zohľadnené požiadavky ich vlastníkov a prevádzkovateľov.
* Bude dodržané stanovisko: správcu vodného toku k ÚR a SP – SVP, a hydromelioračných zariadení – Hydromeliorácii, š.p.
* Do vsakovacieho systému možno nepriamo vypúšťať len vody z povrchového odtoku, pri ktorých sa nepredpokladá, že obsahujú látky, ktoré môžu nepriaznivo ovplyvniť kvalitu povrchovej vody a podzemnej vody v zmysle NV SR č. 269/2010, ktorým sa ustanovujú požiadavky na dosiahnutie dobrého stavu vôd. V opačnom prípade sa treba riadiť ustanoveniami § 9 NV SR č. 269/2010 – vody z povrchového odtoku odtekajúce zo zastavaných území, pri ktorých sa predpokladá, že obsahujú látky, ktoré môžu nepriaznivo ovplyvniť kvalitu povrchovej vody a podzemnej vody, možno vypúšťať do podzemných vôd nepriamo len po predchádzajúcom zisťovaní a vykonaní potrebných opatrení (ORL). Predchádzajúce zisťovanie musí byť v zmysle ust. § 37 vodného zákona, ktoré môže vykonať iba oprávnená osoba je zamerané najmä na preskúmanie a zhodnotenie možných rizík znečistenia a zhoršenia kvality podzemných vôd.
* V prípade, ak stavebník nie je vlastníkom dotknutých pozemkov, musí preukázať iné právo podľa § 139 ods. 1 v spojení § 58 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, ktoré ho oprávňuje zriadiť na ňom požadovanú stavbu.
* Žiadateľ o vydanie povolenia si na svoj náklad zabezpečí predchádzajúce zisťovanie, ktoré musí byť v zmysle ust. § 37 vodného zákona zamerané najmä na preskúmanie a zhodnotenie hydrogeologických pomerov príslušnej oblasti, zhodnotenie samočistiacich schopností pôdy a preskúmanie a zhodnotenie možných rizík znečistenia a zhoršenia kvality podzemných vôd, investor vypracuje hydrogeologickú štúdiu na posúdenie vplyvu stavby na kvalitu podzemných vôd.

Z hľadiska ochrany vôd počas prípravných prác a ťažobných prác pri zaobchádzaní so znečisťujúcimi látkami urobiť potrebné opatrenia, aby pri zaobchádzaní s nimi tieto nevnikli do povrchových vôd alebo do podzemných vôd alebo neohrozili ich kvalitu. Takýmito opatreniami sú najmä:

* Umiestňovať stavby a zariadenia, v ktorých sa zaobchádza so znečisťujúcimi látkami tak, aby sa pri mimoriadnych okolnostiach mohlo účinne zabrániť nežiaducemu úniku týchto látok do pôdy, podzemných vôd, aby sa tým zabránilo ich nežiaducemu zmiešaniu s odpadovými vodami alebo s vodou z povrchového odtoku,
* Požívať len také zariadenia, technologické postupy alebo iné spôsoby zaobchádzania so znečisťujúcimi látkami, ktoré sú vhodné aj z hľadiska ochrany vôd,
* Zabezpečovať prevádzku stavieb a zariadení zamestnancami oboznámenými s osobitnými predpismi, bezpečnostnými predpismi a s podmienkami určenými na zaobchádzanie so znečisťujúcimi látkami z hľadiska ochrany vôd,
* Minimalizovať možnosť znečistenia podzemných vôd, ktoré môže byť spôsobené únikmi ropných produktv z pohonných hmôt mechanizmov v ťažobnom priestore alebo prienikom zrážkových vôd cez kontaminované horninové prostredie.
* Pred začatím ťažby vypracovať havarijný plán a realizovať preventívne ochranné opatrenia vrátane monitorovania vplyvu ťažby a súvisiacich činností činností na podzemnú vodu a povrchovú vodu.
* Pri manipulácii s ropnými produktmi a ich skladovaní dodržiavať ustanovenia §39 vodného zákona a dodržiavanie legislatívnych a interných organizačných bezpečnostných predpisov.
* Budú dodržané množstvá: vypúšťaných dažďových vôd, prečistených dažďových vôd v ORL a splaškových vôd z predmetného územia podľa zmluvy o odvádzaní dažďových a splaškových vôd a podľa zmluvy o prevádzke a nakladania s nimi.
* Budú dodržané stanoviská prevádzkovateľov a vlastníkov inžinierskych sietí, na ktoré sa „Tuck Centrum Senec“ napájajú svojimi inžinierskymi sieťami.
* Odvádzanie dažďových vôd z predmetnej lokality bude zosúladené s Generelom odvádzania dažďových vôd Mesta Senec.
* Výstavbu „Truck Centrum Senec“ zosúladiť s výstavbou inžinierskych sietí, na ktoré sa tieto napájajú svojimi prípojkami.
* Vodné stavby podliehajú povoleniu príslušného stavebného úradu.

*Pripomienky boli zohľadnené týmto rozhodnutím.*

1. ***Okresný úrad Bratislava,*** odbor starostlivosti o životné prostredie, oddelenie ochrany prírody a vybraných zložiek životného prostredia kraja, pod č. OU-BA-OSZP1-2017/0100901/ANJ zo dňa 14.11.2017:

Po oboznámení sa s predmetným zámerom navrhovanej činnosti „Truck Centrum Senec“, Vám zasielame podľa § 23 odsek 4 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon o posudzovaní“) nasledovné stanovisko (za orgány ochrany prírody, štátnej vodnej správy, štátnej správy odpadového hospodárstva kraja a prevencie závažných priemyselných havárií, okresného úradu v sídle kraja v pôsobnosti Okresného úradu Bratislava, uvedené v skrátenom znení):

**Orgán ochrany prírody kraja**

K predmetnej žiadosti uvádza nasledovné:

Činnosť sa má realizovať v území, kde platí prvý stupeň ochrany v rozsahu ustanovení § 12 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Podľa § 68 písm. f) zákona okresný úrad vydáva vyjadrenie podľa § 9 ods. 1 písm. b) a c) zákona k vydaniu územného rozhodnutia a k vydaniu stavebného povolenia na stavbu alebo zmenu stavby v územiach s prvým, druhým a tretím stupňom ochrany. Podľa § 67 písm. f) zákona okresný úrad v sídle kraja vydáva vyjadrenie podľa § 9 ods. 1 písm. b) a c) zákona k vydaniu územného rozhodnutia a k vydaniu stavebného povolenia na stavbu alebo zmenu stavby v územiach so štvrtým a piatym stupňom ochrany. Z uvedeného vyplýva, že na vydanie stanoviska k  navrhovanej činnosti je príslušný Okresný úrad Senec, odbor starostlivosti o životné prostredie, oddelenie ochrany prírody a vybraných zložiek životného prostredia.

**Orgán štátnej vodnej správy kraja**

Okresný úrad Bratislava, odbor starostlivosti o životné prostredie, oddelenie štátnej správy vôd a vybraných zložiek životného prostredia kraja, orgán štátnej vodnej správy kraja nie je z hľadiska štátnej vodnej správy dotknutým orgánom podľa § 3 písm. p) zákona o posudzovaní.

**Orgán štátnej správy odpadového hospodárstva kraja**

Okresný úrad Bratislava, odbor starostlivosti o životné prostredie, oddelenie štátnej správy vôd a vybraných zložiek životného prostredia kraja, orgán odpadového hospodárstva, nie je z hľadiska odpadového hospodárstva vo veci: „ Truck Centrum Senec“ dotknutým orgánom podľa § 3 písm. p) zákona o posudzovaní.

**Orgán prevencie závažných priemyselných havárií**

 Okresný úrad Bratislava, odbor starostlivosti o životné prostredie, príslušný podľa ustanovení § 1 odsek 1 písm. b) a §4 odsek 1 zákona č. 523/2003 Z.z. o štátnej správe starostlivosti o životné prostredie a o zmene a doplnení niektorých zákonov v znení neskorších predpisov a podľa ustanovení § 23 odsek 1 písm. c) a § 14 odsek 4 zákona č. 128/2015 Z.z. o prevencii závažných priemyselných havárií a o zmene a dopnení niektorých zákonov vydáva k predmetnému zámeru navrhovanej činnosti nasledovné záväzné stanovisko: Z hľadiska prevencie závažných priemyselných havárií nemáme žiadne pripomienky. Toto vyjadrenie nenahrádza povolenie ani súhlas a nie je rozhodnutím podľa súčasne platnej legislatívy SR o správnom konaní a je podkladom pre orgán štátnej správy posudzujúci vplyvy na životné prostredie podľa osobitného predpisu.

**Záver**

Okresný úrad Bratislava, odbor starostlivosti o životné prostredie, z hľadiska ochrany prírody okresného úradu v sídle kraja konštatoval, že na vydanie stanovísk k navrhovanej činnosti je príslušný Okresný úrad Senec, odbor starostlivosti o životné prostredie, oddelenie ochrany prírody a vybraných zložiek životného prostredia. Okresný úrad Bratislava, odbor starostlivosti o životné prostredie, oddelenie štátnej správy vôd a vybraných zložiek životného prostredia kraja, orgán štátnej vodnej správy kraja nie je z hľadiska štátnej vodnej správy a orgán odpadového hospodárstva nie z hľadiska odpadového hospodárstva vo veci: „Truck Centrum Senec“ dotknutým orgánom podľa § 3 písm. p)zákona o posudzovaní. Okresný úrad Bratislava, odbor starostlivosti o životné prostredie, orgán prevencie závažných priemyselných havárií z hľadiska prevencie závažných priemyselných havárií nemá žiadne pripomienky.

1. ***Ministerstvo dopravy a výstavby Slovenskej republiky, sekcia výstavby****,* pod č. 06682/2017/B630-SV/73756 zo dňa 25.10.2017: V prípade platnosti tvrdenia v textovej časti zámeru v kapitole IV.12 – Posúdenie súladu navrhovanej činnosti s platnou územnoplánovacou dokumentáciou a ďalšími relevantnými strategickými dokumentami „dotknuté územie je v územnoplánovacej dokumentácii mesta Senec definované ako plochy na funkčné využitie – logistické centrum.... Navrhovaná činnosť je v prípade oboch navrhovaných variantných riešení zámeru v súlade s platnou územnoplánovacou dokumentáciou mesta Senec“ nemáme k zámeru pripomienky a nepožadujeme zámer ďalej posudzovať podľa zákona č. 24/2006 Z.z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov. Zároveň však upozorňujme na nepresnosť v textovej časti zámeru v kapitole IV.12, pretože všeobecne záväznými nariadeniami mesta sa nemenia a nedopĺňajú Územno-hospodárske zásady.
2. ***Okresný úrad Senec, úsek štátnej správy ochrany prírody a krajiny,*** pod č. OU-SC-OSZP-2017/14548/VIM zo dňa 23.10.2017:

Na predmetné územie sa vzťahuje 1. stupeň ochrany v rozsahu ustanovení § 12 zákona č. 543/2002 Z. z. o ochrane prírody a krajiny (ďalej len „zákon“). Realizácia stavby neprinesie zásah do chránených území alebo do ich ochranných pásiem, je umiestnená mimo biocentier, genofondových plôch a prvkov významných pre územný systém ekologickej stability.

Podľa predloženého zámeru sa jedná o činnosť, ktorá bude realizovaná na pozemkoch definovaných ako „orná pôda“.

V prípade nevyhnutného výrubu v súvislosti sa navrhovanou činnosťou upozorňujeme , že na výrub stromov s obvodom kmeňa meraným vo výške 130 cm nad zemou väčším ako 40 cm a  krovín s výmerou nad 10 m2 v zastavanom území obce a  20 m2 mimo zastavaného územia obce sa vyžaduje súhlas príslušného orgánu ochrany prírody (v pôsobnosti mesta Senec) podľa § 47 ods. 3 zákona.

Druhovú skladbu drevín v projekte sadových úprav odporúčame ešte pred územným konaním konzultovať so Štátnou ochranou prírody SR, Regionálnym centrom ochrany prírody v Bratislave a predložiť spolu so žiadosťou o vydanie súhlasu na výrub drevín ako návrh náhradnej výsadby, resp. jej časti.

Z hľadiska záujmov ochrany prírody a krajiny nemáme k predloženému zámeru pripomienky, ani osobitné požiadavky na podrobnejšie posúdenie vplyvov navrhovanej činnosti v Správe o hodnotení podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov.

*Pripomienky sú zahrnuté týmto rozhodnutím.*

1. ***Okresný úrad Bratislava, odbor opravných prostriedkov,*** pod č. OU-BA-OOP4-2017/101882 zo dňa 10.11.2017: (stanovisko je doručené po zákonom stanovenom termíne)

Riešené územie sa nachádza v katastrálnom území mesta Senec, mimo zastavaného územia obce na pozemkoch C KN parc. č. 5580(2 a 5579, evidované ako druh pozemku „orná pôda“ o výmere 5,1282 ha. Predložený zámer uvažuje so záberom poľnohospodárskej pôdy. Ktorá nie je zaradená do zoznamu najkvalitnejších poľnohospodárskych pôd v danom území. Podľa predloženej dokumentácie je v platnom územnom pláne mesta Senec navrhovaná lokalita súčasťou územia určeného pre logistické centrá. Ten, kto navrhne nepoľnohospodárske použitie poľnohospodárskej pôdy na stavebný zámer je povinný zabezpečiť uplatnenie zásad ochrany poľnohospodárskej pôdy, špeciálne najkvalitnejšej poľnohospodárskej pôdy a viníc.

Pri riešení navrhovaných lokalít, je potrebné sa riadiť ustanoveniami § 12 a §17 zákona o ochrane pôdy. V súlade s týmito ustanoveniami je možné poľnohospodársku pôdu použiť na stavebné a iné nepoľnohospodárske účely len v nevyhnutných prípadoch a v odôvodnenom rozsahu, kde je rozhodujúcim limitom pri rozvoji územia kvalita poľnohospodárskej pôdy. Na základe uvedených skutočností OU-BA-OOP dokument nepožaduje posudzovať podľa zákona.

Dotknutá verejnosť podľa §24 zákona o posudzovaní:

1. ***Združenie domových samospráv, zastúpené Marcelom Slávikom, stanovisko doručené dňa 16.10.2017:*** K predstavenému dokumentu máme nasledovné pripomienky:

11.1 Žiadame podrobne rozpracovať v textovej aj grafickej časti dopravné napojenie, ako aj celkovú organizáciu dopravy v území súvisiacom s navrhovanou činnosťou v súlade s príslušnými normami STN a Technickými podmienkami TP 09/2008, TP 10/2008.

11.2 Žiadame doplniť dopravno–kapacitné posúdenie v súlade s príslušnými normami STN a metodikami (STN 73 6102 (Projektovanie križovatiek na pozemných komunikáciách), STN 73 6101 (Projektovanie ciest a diaľnic), Technické podmienky TP 10/2010, Metodika dopravno-kapacitného posudzovania vplyvov veľkých investičných projektov) pre existujúce križovatky ovplyvnené zvýšenou dopravou navrhovanej stavby a zohľadniť širšie vzťahy vychádzajúce z vývoja dopravnej situácie v dotknutom území, z jej súčasného stavu a aj z koncepčných materiálov mesta zaoberajúcich sa vývojom dopravy v budúcnosti (20 rokov od uvedenia stavby do prevádzky).

11.3 Žiadame overiť obsluhu územia verejnou hromadnou dopravou; žiadame, aby príslušná zastávka hromadnej dopravy bola maximálne v 5-minútovej pešej dostupnosti.

11. 4 Žiadame overiť výpočet potrebného počtu parkovacích miest v súlade s aktuálnym znením príslušnej normy STN 73 6110.

11.5 Žiadame, aby parkovacie miesta boli riešené formou podzemných garáží pod objektami stavieb a povrch územia upravený ako lokálny parčík, maximálne pripúšťame využitie striech parkovacích domov ako zatrávnených ihrísk či outdoorových cvičísk.

11.6 Podľa ustanovenia § 2 zákona č. 135/1961 Zb. o pozemných komunikáciách (cestný zákon) v znení neskorších predpisov sa pozemné komunikácie budujú, rekonštruujú, spravujú a udržiavajú v súlade so zásadami štátnej dopravnej a cestnej politiky, s koncepciou rozvoja dopravy a vzhľadom na ochranu životného prostredia. Navrhovanie pozemných komunikácií sa vykonáva podľa platných slovenských technických noriem, technických predpisov a objektívne zistených výsledkov výskumu a vývoja v cestnej infraštruktúre. Na zabezpečenie uvedených úloh ministerstvo v súlade s metodickým pokynom MP 38/2016 schvaľuje a vydáva technické predpisy rezortu, ktoré usmerňujú prácu investorov, projektantov a zhotoviteľov v rôznych oblastiach (činnostiach) cestnej infraštruktúry. Technické predpisy rezortu sú zverejňované v plnotextovom znení na webovom sídle Slovenskej správy ciest - www.ssc.sk/sk/Technicke-predpisy-rezortu.ssc. Žiadame rešpektovať Technicko-kvalitatívne podmienky MDVRR SR, časť 9 – Kryty chodníkov a iných plôch z dlažby, Technické podmienky projektovania odvodňovacích zariadení na cestných komunikáciách ako aj ostatné spomínané technické predpisy v plnom rozsahu.

11.7 V prípade nevyhnutnosti povrchovým státí ako aj na ploché strechy a iné spevnené vodorovné plochy požadujeme použitie retenčnej dlažby , ktoré zabezpečia minimálne 80% podiel priesakovej plochy preukázateľne zadržania minimálne 8 l vody/m2 po dobu prvých 15 min. dažďa a znížia tepelné napätie v danom území, viď informačný materiál Národnej recyklačnej agentúry SR

ww.samospravydomov.org/files/retencna\_dlazba.pdf. Tieto materiály spĺňajú technické predpisy definované v predchádzajúcom bode týchto pripomienok.

11.8 Žiadame spracovať dokument ochrany prírody podľa §3 ods.3 až ods.5 zákona OPK č.543/2002 Z.z. a predložiť ho príslušnému orgánu ako podklad rozhodnutia o posudzovaní vplyvov na životné prostredie.

11.9 Žiadame vyhodnotiť súlad výstavby a prevádzky navrhovanej činnosti s ochranou zelene v súlade s normou STN 83 7010 Ochrana prírody, STN 83 7015 Práca s pôdou, STN 83 7016 Rastliny a ich výsadba a STN 83 7017 Trávniky a ich zakladanie.

11.10 Žiadame dodržať ustanovenia zákona č. 364/2004 Z.z. o vodách (vodný zákon).

11.11 Žiadame dbať o ochranu podzemných a povrchových vôd a zabrániť nežiaducemu úniku škodlivých látok do pôdy, podzemných a povrchových vôd.

11.12 Žiadame definovať najbližšiu existujúci obytnú, event. inú zástavbu s dlhodobým pobytom osôb v okolí navrhovanej činnosti, vo väzbe na hlukové, rozptylové vplyvy, dendrologický posudok a svetlotechnický posudok.

11.13Výškovo aj funkčne zosúladiť s okolitou najbližšou zástavbou.

11.14 V okolí zámeru navrhujeme realizáciu lokálneho parčíku ako samostatného stavebného objektu, ktorý však po realizácii bude prístupný širokej verejnosti.

11.15 Požadujeme, aby v prípade kladného odporúčacieho stanoviska bol realizovaný park ako verejný mestský park a vhodne začlenený do okolitého územia a voľne prístupný zo všetkých smerov.

11.16 Náhradnú výsadbu žiadame riešiť výlučne výsadbou vzrastlých stromov v danej lokalite. Nesúhlasíme s finančnou náhradou spoločenskej hodnoty.

11.17 Náhradnú výsadbu a lokálny parčík žiadame riešiť tak, aby prispievali k zlepšovaniu lokálnej mikroklímy a jej bilancie.

11.18 Žiadame dôsledne uplatňovať strategický dokument Slovenskej republiky "Stratégie adaptácie Slovenskej republiky na nepriaznivé dôsledky zmeny klímy" schválený uznesením vlády SR č. 148/2014, z ktorých uvádzame charakteristiku najdôležitejších opatrení, ktoré je navrhovateľ v zmysle §3 ods.5 zákona OPK č.543/2002 Z.z. povinný zapracovať do projektovej dokumentácie zámeru.

* Všeobecná charakteristika opatrení sa nachádza na str. 45 a 63 adaptačnej stratégie: v sídlach mestského typu je veľká koncentrácia povrchov, ktoré sa prehrievajú a majú veľkú tepelnú kapacitu. To spôsobuje značnú akumuláciu tepla v ich prostredí. Na zvyšovanie teploty má vplyv aj teplo uvoľňované z priemyselných procesov, spaľovacích motorov v doprave a vykurovania obytných budov. Spolu pôsobením týchto faktorov sa nad mestom vytvára tzv. tepelný ostrov. Nad mestom sa otepľujú vzduchové vrstvy a spolu s prítomnosťou kondenzačných jadier napomáhajú zvyšovaniu oblačnosti nad mestami oproti okolitej krajine. V ročnom priemere predstavuje tento rozdiel 5 až 10 %. V dôsledku zvýšenej oblačnosti sa zvyšuje aj množstvo zrážok, avšak z dôvodu, že v urbanizovanom prostredí nepriepustné povrchy zaberajú vysoký percentuálny podiel, je prirodzený kolobeh vody značne ovplyvnený a negatívne poznačený. Urbanizácia má vplyv na hydrologický cyklus presahujúci hranice samotného sídla a môže zásadne negatívne ovplyvňovať aj prírodné prostredie, vrátane fauny aj flóry v priľahlom povodí.
* Opatrenia voči častejším a intenzívnejším vlnám horúčav: Zabezpečiť zvyšovanie podielu vegetácie a vodných prvkov v sídlach, osobitne v zastavaných centrách miest • Zabezpečiť a podporovať zamedzovanie prílišného prehrievania stavieb, napríklad vhodnou orientáciou stavby k svetovým stranám, tepelnú izoláciu, tienením transparentných výplni otvorov • Podporovať a využívať vegetáciu, svetlé a odrazové povrchy na budovách a v dopravnej infraštruktúre • Zabezpečiť a podporovať: aby boli dopravné a energetické technológie, materiály a infraštruktúra prispôsobené meniacim sa klimatickým podmienkam • Zabezpečiť prispôsobenie výberu drevín pre výsadbu v sídlach meniacim sa klimatickým podmienkam Vytvárať komplexný systém plôch zelene v sídle v prepojení do kontaktných hraníc sídla a do priľahlej krajiny
* Opatrenia voči častejšiemu výskytu silných vetrov a víchríc: Zabezpečiť a podporovať implementáciu opatrení proti veternej erózii, napríklad výsadbu vetrolamov, živých plotov, aplikáciu prenosných zábran
* Opatrenia voči častejšiemu výskytu sucha: Podporovať a zabezpečiť opätovné využívanie dažďovej a odpadovej vody
* Opatrenia voči častejšiemu výskytu intenzívnych zrážok: • Zabezpečiť a podporovať zvýšenie retenčnej kapacity územia pomocou hydrotechnických opatrení, navrhnutých ohľaduplne k životnému prostrediu. Ak opatrenia zelenej infraštruktúry nepostačujú zabezpečiť a podporovať zvýšenie infiltračnej kapacity územia diverzifikovanim štruktúry krajinnej pokrývky s výrazným zastúpením vsakovacích prvkov v extraviláne a minimalizovaním podielu nepriepustných povrchov a vytvárania nových nepriepustných plôch na urbanizovaných pôdach v intraviláne obcí • Zabezpečiť a podporovať zvyšovanie podielu vegetácie pre zadržiavanie a infiltráciu dažďových vôd v sídlach, osobitne v zastavaných centrách miest • Zabezpečiť a podporovať renaturáciu a ochranu tokov a mokradi

11.19 Alternatívou k bodom 15 až 19 by bolo realizácia zatrávnenej strechy (môžu byť použité aj vegetačné dielce špecifikované v bode 5) a stromoradie obkolesujúce pozemok. Zatrávnená strecha pozitívne prispieva k mikroklimatickej bilancii a zároveň je prirodzenou termoreguláciou, navyše znižujúcou náklady na termoreguláciu objektu.

11.20 Nakladanie s vodami, zabezpečenie správneho vodného režimu ako aj vysporiadanie sa s klimatickými zmenami je komplexná a systematická činnosť; v zmysle §3 ods. 4 až 5 zákona OPK č.543/2002 Z.z. sú právnické osoby povinné zapracovávať opatrenia v oblasti životného prostredia už do projektovej dokumentácie. Spôsob ako sa daná problematika vyrieši je na rozhodnuté navrhovateľa, musí však spĺňať isté kvalitatívne aj technické parametre, viac k tejto téme napr.: http://www.uzemneplany.sk/zakon/nakladanie-s-vodami-z-povrchoveho-odtoku-v-mestach. Vo všeobecnosti odporúčame realizáciu tzv. dažďových záhrad.

11.21 Statiku stavby žiadame overiť nezávislým oponentským posudkom.

11.22 Vyhodnotiť zámer vo vzťahu s geológiou a hydrogeológiou v dotknutom území. Požadujeme spracovať aktuálny geologický a hydrogeologický prieskum a spracovaním analýzy reálnych vplyvov a uvedené zistenia použiť ako podklad pre spracovanie analýzy vplyvov navrhovaného posudzovaného zámeru v oblasti geológie a hydrogeológie.

11.23 Žiadame doložiť hydraulický výpočet prietokových množstiev ORL, dažďovej a odpadovej kanalizácie a ostatných vodných stavieb.

11.24 Žiadame overiť návrh činnosti s územným plánom za predpokladu maximálnych intenzít predpokladaných činností aj v okolitom území. V tomto duchu následne preveriť aj všetky predchádzajúce body nášho vyjadrenia. Pri posudzovaní hodnotení súladu s územným plánom je dôležité zohľadňovať nielen stanovené regulatívy, ktoré sa týkajú technických riešení, ale rovnako aj ďalšie atribúty sociálnej a občianskej vybavenosti a charakteru územia a navrhovaného zámeru.

11.25 Žiadame dôsledne dodržiavať zákon o odpadoch č.79/2015 Z.z.

11.26 Žiadame vyriešiť a zabezpečiť separovaný zber odpadu; v dostatočnom množstve zabezpečiť umiestnenie zberných nádob osobitne pre zber:

* komunálneho zmesového odpadu označeného čiernou farbou,
* kovov označeného červenou farbou
* papiera označeného modrou farbou
* skla označeného zelenou farbou
* plastov označeného žltou farbou
* bio-odpadu označeného hnedého farbou

11.27 Žiadame používať v maximálnej možnej miere materiály zo zhodnocovaných odpadov; sú vhodné na mnohé aplikácie ako napr. spevnené plochy, povrchy plochých striech a majú mnohé pozitívne ekologické, environmentálne a klimatické funkcie.

11.28 Žiadame spracovať manuál krízového riadenia pre prípad krízových situácií a havárií.

11.29 Žiadame, aby súčasťou stavby a architektonického stvárnenie verejných priestorov v podobe fasády,, exteriérov a spoločných interiérových prvkov bolo aj nehnuteľné umelecké dielo neoddeliteľné od samotnej stavby (socha, plastika, reliéf, fontána a pod.). Týmto sa dosiahne budovanie sociálneho, kultúrneho a ekonomického kapitálu nielen pre danú lokalitu a mesto, ale hlavne zhodnotenie investície ekonomicky aj marketingovo.

11.30 Výber stvárnenia a aj konkrétneho autora diela podľa bodu 14 bude predmetom obstarávania resp. súťaže, ktorá má spĺňať minimálne nasledovné charakteristiky: - otvorená súťaž, o ktorej sa dozvie relevantný okruh potenciálnych autorov; - zverejnená na webstránke projektu; - vo výberovej komisii bude zástupca investora, architekt spracúvajúci projektovú dokumentáciu, zástupca mestskej aj miestnej samosprávy, zástupca zainteresovanej verejnosti a predstaviteľ akademickej umeleckej obce; - investor bude rešpektovať výsledok tejto súťaže; - dielo rešpektuje charakter a obsah stavby, priestoru v ktorom sa umiestni ako aj charakter danej lokality.

11.31 Žiadame dôsledne dodržiavať zákon o ochrane poľnohospodárskej pôdy č.220/2004 Z.z.

11.32 Žiadame overiť bonitu zaberaných poľnohospodárskych pôd a predložiť odôvodnenie nevyhnutnosti takéhoto záberu.

11.33 Žiadame overiť, že predložený zámer nie je situovaný na ornej pôde najvyššej kvality príslušného katastrálneho územia.

11.34 Vzhľadom na splnenie podmienok uvedených v §24 ods.2 zákona č. 24/2006 Z.z. je Združenie domových samospráv účastníkom ďalších povoľovacích konaní (územné konanie, územné plánovanie, stavebné konanie, vodoprávne konanie) a preto žiadame, aby sme ako známy účastník konania boli v zmysle §24 a 25 Správneho poriadku o začatí týchto konaní písomne upozornení, aby sme si v nich mohli uplatňovať svoje práva. Združenie domových samospráv zároveň konštatuje, že podľa §24 ods.2 zákona č.24/2006 môžu byť jeho práva na priaznivé životné prostredie priamo dotknuté a to minimálne v rozsahu a v zmysle obsahu týchto pripomienok.

Vzhľadom na uvedené požadujeme, aby pripomienky z tohto stanoviska boli zohľadnené a v zmysle § 29 ods. 3 zákona č. 24/2006 Z.z. sa rozhodlo o posudzovaní navrhovaného zámeru „Truck Centrum Senec “ podľa tohto zákona prostredníctvom správy o hodnotení, verejného prerokovania, odborného posúdenia so spracovaním záverečného stanoviska, ktoré navrhovaný zámer komplexne posúdi a prípadne navrhne kompenzačné opatrenia.

V prípade, že príslušný orgán napriek našej požiadavke vydá rozhodnutie zo zisťovacieho konania o ďalšom neposudzovaní vplyvov zámeru „Truck Centrum“ na životné prostredie podľa zákona EIA, žiadame zapracovanie jednotlivých bodov nášho vyjadrenia do výroku rozhodnutia podľa §29 ods. 13 zákona EIA a zároveň ich vyhodnotenie v odôvodnení rozhodnutia podľa §20 písm. a Zákona EIA.

***Stanovisko príslušného orgánu:***

***K bodu 11. 1:***

 *Dopravné napojenie navrhovaného objektu je textovo a graficky spracované v zmysle príslušných STN a TP. Dopravné napojenie územia na nadradený komunikačný systém je podrobne po uvedené na str. 79 zámeru (v kapitole IV.1.7 Doprava a infraštruktúra).*

*Technické riešenie dopravného napojenia navrhovanej činnosti svojim rozpracovaním zodpovedá stupňu projektovej dokumentácie (Dokumentácia pre územné rozhodnutie). Dopravné napojenie bude podrobnejšie rozpracované vo vyšších stupňoch projektovej dokumentácie.*

***K bodu 11.2:***

*Cesta II/503 je už v súčasnosti pomerne frekventovaná, pričom časť vodičov bude využívať služby navrhovanej činnosti. Určité navýšenie dopravy sa očakáva s prihliadnutím na dopravu zamestnancov navrhovaného areálu ako aj návštevníkov využívajúcich ČSPL s príslušenstvom a objekt rýchleho občerstvenia. Na základe požiadavky Okresného úradu Senec, odbor cestnej dopravy a pozemných komunikácií a Mestského úradu Senec navrhovateľ v ďalšom stupni zabezpečí dopravno-kapacitné posúdenie.*

***K bodu 11.3:***

*V dostupnej vzdialenosti od riešenej časti Truck centra Senec* ***je v návrhu*** *na ceste II/503 zriadenie autobusových zastávok po obidvoch stranách cesty. Situovanie autobusových zastávok je zrejmé z obr. 2a a 2b predloženého zámeru.*

***K bodom 11.4 a 11.5:***

*Výpočet parkovacích stojísk bol spracovaný v súlade s STN 73 6110/Z2 ako aj s ohľadom na požiadavky investora. Výpočet statickej dopravy je uvedený sa str. 80-82 zámeru. Celkovo sa v rámci riešeného areálu plánuje vybudovať* ***295*** *parkovacích stojísk (varianta A) resp.* ***299*** *parkovacích stojísk (Varianta B) umiestnených na teréne. Navrhované technické riešenie Truck centra neuvažuje s budovaním podzemných garáží. Po ukončení stavebnej činnosti budú v riešenom území realizované sadové úpravy (uvedené na str. 23 zámeru). V zmysle spracovaného návrhu sadových úprav sa neuvažuje s realizáciou lokálneho parčíku.*

*Navrhovaný zámer rieši vybudovanie areálu Truck centra s ČSPH s príslušnou infraštruktúrou a nie parkovacích domov.*

***K bodu 11.6:***

*Návrh vnútroareálových komunikácií bol spracovaný v súlade s platnými STN a TP. Dopravná infraštruktúra navrhovaného areálu Truck centra spolu s napojením na existujúcu dopravnú infraštruktúru je uvedená v kapitole IV.1.7 Doprava a infraštruktúra. K dopravnému riešeniu navrhovaného zámeru zaujal stanovisko príslušný odbor cestnej dopravy a pozemných komunikácií. V prípade pripomienok k technickému riešeniu, budú tieto zapracované do projektovej dokumentácie pre stavebné povolenie.*

***K bodu 11. 7:***

*Navrhované technické riešenie neuvažuje s využitím retenčnej dlažby. Umiestnenie priepustnej retenčnej dlažby na parkovacích plochách nepovažujeme z hľadiska ochrany horninového prostredia a podzemných vôd ako optimálne riešenie, vzhľadom na možné prieniky látok ropného charakteru z automobilov a ich následný prienik do horninového prostredia a podzemných vôd.*

***K bodu 11.8:***

*Uvedené odseky citovaného zákona č. 543/2002 Z.z. o ochrane prírody a krajiny znejú nasledovne:*

*ods. 3*

*Vytváranie a udržiavanie územného systému ekologickej stability je verejným záujmom. Podnikatelia a právnické osoby, ktorí zamýšľajú vykonávať činnosť, ktorou môžu ohroziť alebo narušiť územný systém ekologickej stability, sú povinní zároveň navrhnúť opatrenia, ktoré prispejú k jeho vytváraniu a udržiavaniu.*

***Vyjadrenie k ods. 3:*** *Navrhovaná činnosť nie je situovaná v kontakte so žiadnym s vymedzených prvkov ÚSES. Zo zhodnotenia umiestnenia navrhovanej činnosti a polohy najbližších prvkov ÚSES vyplynulo, že navrhovaná činnosť nebude mať negatívny vplyv na jednotlivé prvky ÚSES (uvedené na str. 106 zámeru).*

*ods. 4*

*Podnikatelia a právnické osoby, ktorí svojou činnosťou zasahujú do ekosystémov, ich zložiek alebo prvkov, sú povinní na vlastné náklady vykonávať opatrenia smerujúce k predchádzaniu a obmedzovaniu ich poškodzovania a ničenia.*

*ods. 5*

*Podnikatelia a právnické osoby sú povinní opatrenia podľa odsekov 3 a 4 zahrnúť už do návrhov projektov, programov, plánov a ostatnej dokumentácie vypracúvanej podľa osobitných predpisov.*

***Vyjadrenie k ods. 4 a 5:*** *Navrhovaná činnosť bola predmetom posudzovania vplyvov na životné prostredie formou spracovaného zámeru, ktorým boli podané objektívne informácie o súčasnom stave životného prostredia územia, kde sa navrhovaná činnosť plánuje umiestniť. Realizáciou nedôjde k zničeniu ekologicky významných biotopov a ekologicky významných segmentov v krajine.*

***K bodu 11.9:***

*Norma STN 83 7010 Ochrana prírody, platí pre starostlivosť, udržiavanie a ochranu stromov, rastúcich mimo lesného pôdneho fondu v zastavanom území obce. Ostatné STN sa týkajú sadových úprav, ktoré budú realizované po ukončení stavebnej činnosti (bližšie pozri str. 23 zámeru). Sadové úpravy budú realizované v zmysle uvedených STN 83 7016 a STN83 70 17.*

***K bodu 11.10-11.11:***

 *Budúci užívateľ je povinný dodržiavať ustanovenia všetkých zákonov v ich platnom znení, ktoré sú relevantné v rámci predmetu jeho činnosti.*

####  V technickom riešení navrhovanej činnosti je ochrana podzemných a povrchových vôd riešená inštalovaním odlučovačov ropných látok (uvedené na str. 89 zámeru). Technické riešenie čistenia odpadových vôd z autoumyvární je podrobne popísané na str. 90. zámeru.

***K bodu 11.12:***

*Najbližšie trvalo obývané obytné objekty sa v súčasnom období nachádzajú v dostatočnej vzdialenosti od hodnoteného územia. Jedná sa o objekty rodinných domov v v lokalite Svätý Martin vo vzdialenosti cca 2,0 km severo východným smerom od umiestnenia navrhovaného zámeru.V okolí riešeného územia sa nenachádzajú taktiež žiadne rekreačné oblasti ani záhrady. V širšom okolí sa nachádzajú len prevádzky umiestnené v logistickom parku Senec ako sú logistické haly DC9, DC7, DC8 a DC12, ktoré sa nachádzajú vo vzdialenosti cca od 80 m od navrhovaného zámeru. (uvedené na str. 94 zámeru).*

*Pre posúdenie rozptylových podmienok znečisťujúcich látok bola pre navrhovanú činnosť spracovaná rozptylová štúdia (textová príloha 1). Závery z uvedenej štúdie sú taktiež uvedené v kap. IV.3.1 Vplyvy na obyvateľstvo str. 95 zámeru). Pre navrhovaný zámer bol spracovaný svetlotechnický a hlukový posudok (Rajczy, L., 09/2017), ktorého závery sú uvedené na str. 96 zámeru.Vzhľadom na situovanie najbližšej existujúcej trvalo obývanej zástavby (dostatočná vzdialenosť od navrhovanej činnosti) nie je predpoklad, že navrhovaný zámer negatívne ovplyvní hlukové, rozptylové a svetlotechnické pomery najbližšieho trvalo žijúceho obyvateľstva.*

***K bodu 11.13:***

 *Navrhovaný zámer je funkčne aj výškovo zosúladený s okolitými existujúcimi objektmi situovanými v logistickom parku Senec. Taktiež spĺňa max. výškovú hladinu, ktorá je pre danú lokalitu stanovená v platnom územnom pláne (uvedené na str. 118 zámeru).*

***K bodu 11.14-11.15 :***

*V navrhovanom technickom riešení sa neuvažuje s realizáciou verejného parčíku. V navrhovanom areáli budú po ukončení výstavby realizované sadové úpravy, v ktorých sa uvažuje aj s výsadbou vzrastlej zelene. Výsadba vysokej zelene – stromy – sa uvažuje hlavne v juho-východnej a juho- západnej časti areálu pozdĺž hranice riešeného územia a v blízkosti parkovacích státí. V návrhu sa uvažuje s listnatými stromami s priemerom koruny cca 2,0m a výškou kmeňa 2,5m. Výsadba bude rešpektovať koridory inžinierskych sietí.*

***K bodu 11.16-11.17***

*V riešenom území nedôjde k výrubu drevín. Navrhované sadové úpravy a otvorená retenčná nádrž na ploche 16 671 m2 (Varianta A) resp. 16 374 m2 (Varianta B), spolu s výsadbou vzrastlej zelene budú prispievať k zlepšovaniu lokálnej mikroklímy.*

***K bodu 11.18***

 *Uvedený strategický dokument je sčasti uplatňovaný aj v rámci navrhovanej technickej realizácie navrhovanej činnosti. V rámci sadových úprav je navrhnutá výsadba zatrávnených plôch v kombinácii s výsadbou drevín na ploche cca 1,66 (Varianta A) resp. 1,63 ha (Varianta B) - (lokálne zlepšovanie mikroklímy). Vody z povrchového odtoku zo spevnených plôch a strechy objektu budú počas prevádzky akumulované v navrhovanej retenčnej nádrži a regulovane odvádzané mimo riešené územie, čím sa zabráni zvýšenému odtoku z územia v čase zvýšenej zrážkovej činnosti.*

***K bodu 11.19***

 *Mikroklímu v území budú zlepšovať zelené plochy navrhnuté na zatrávnenie v kombinácii s výsadbou drevín a krov (počet a druhová skladba bude spresnená v ďalšom stupni projektovej dokumentácie ).*

***K bodu 11.20***

*Vody z povrchového odtoku zo spevnených plôch a strechy objektu budú počas prevádzky akumulované v retenčnej nádrži. Už v projektovej dokumentácii pre územné rozhodnutie je navrhované technické riešenie v súlade so zákonnými požiadavkami v oblasti ochrany vôd a ochrany životného prostredia (inštalácia ORL s výstupnou hodnotou na výstupe do 0,1 mg/l NEL) str. 88-90 zámeru. Geologické podmienky riešeného územia nedávajú predpoklad k možnosti zasakovania podzemných vôd do horninového prostredia (uvedené na str. 101).*

***K bodu 11.21***

*Riešenie návrhu dimenzií nosných konštrukcií bude predmetom ďalšieho stupňa projektovej dokumentácie. Požiadavka na oponentský posudok statiky nie je predmetom zisťovacieho konania.*

***K bodu 11.22***

*Pri hodnotení vplyvov z pohľadu geologických a hydrogeologických daností územia sa vychádzalo z inžiniersko-geologického prieskumu realizovaného priamo v riešenom území (Kminiak, M., a kol., 2017). Výsledky zo záverečnej správy uvedeného prieskumu sú uvedené na str. 38-39 zámeru (kap. III.1.5.2). Vplyvy navrhovaného zámeru boli posúdené na základe reálnych výsledkov realizovaného inžiniersko-geologického prieskumu priamo z riešeného územia a sú uvedené na str. 97-99 zámeru.*

***K bodu 11.23***

*Pri dimenzovaní vodohospodárskych stavieb (ORL, dažďovej a splaškovej kanalizácie) sa prihliadalo na platné STN s prihliadnutím na maximálne povolené odtoky z územia jednotlivých správcov sietí. Hydrologické výpočty sú uvedené v kapitole IV.2.5. na str. 88 až 90 zámeru.*

***K bodu 11.24***

*Navrhovaný zámer bol zaslaný na vydanie stanoviska dotknutej obci - mestu Senec, ktorý vykonáva mimo iných aj činnosť na úseku územného rozhodovania a stavebného poriadku (viď bod č. 1 tohto rozhodnutia).Pre navrhovanú lokalitu boli stanovené nasledovné záväzné regulatívy funkčného a priestorového usporiadania:*

|  |  |  |
| --- | --- | --- |
|  | ***Územný plán*** | ***Navrhovaná činnosť*** |
| ***Variant A*** | ***Variant B*** |
| *Zastavaná plocha objektmi max.* | *45%* | *7,70 %* | *7,70 %* |
| *Výšková hladina* | *max 15 m* | *max 15,0 m* | *max 15,0 m* |
| *Stavebná čiara* | *25 m od osi komun. II/503**6 m od hranice pozemku**10 m od susedných objektov* | *je v súlade**je v súlade**je v súlade* | *je v súlade**je v súlade**je v súlade* |
| *Min. plocha zelene* | *30-35%* | *32,66 %* | *32,08 %* |

***K bodu 11.25:***

 *Budúci užívateľ je povinný dodržiavať ustanovenia všetkých zákonov v ich platnom znení, ktoré sú relevantné v rámci predmetu jeho činnosti.*

***K bodu 11.26:***

*Spôsob nakladania s komunálnymi a drobnými stavebnými odpadmi ako aj spôsob zberu separovaného odpadu upravuje vo svojom územno-právnom pôsobení každá obec samostatne v súlade s platným VZN. V súvislosti s uvedeným má mesto Senec schválené VZN č. 2/2016 o nakladaní s komunálnymi odpadmi a s drobnými stavebnými odpadmi na území mesta Senec. Toto Všeobecne záväzné nariadenie vymedzuje v zmysle hierarchie odpadového hospodárstva práva a povinnosti mesta Senec, pôvodcov a držiteľov odpadu v oblasti nakladania s komunálnymi odpadmi a s drobnými stavebnými odpadmi. Uvedené VZN je platné pre všetky fyzické osoby a právnické osoby alebo fyzické osoby oprávnené na podnikanie, pri činnosti ktorých dochádza k vzniku a nakladaniu s komunálnymi odpadmi a drobnými stavebnými odpadmi na území mesta Senec.*

*V zmysle Článku 5 ods.1 uvedeného VZN: „Každý je povinný nakladať s odpadmi alebo inak s nimi zaobchádzať v súlade s týmto VZN a zákonom o odpadoch.“*

 *Na základe uvedeného bude počas prevádzky separovaný zber riešený v zmysle platného zákona o odpadoch a príslušných VZN obce Senec.*

####

***K bodu 11.27:***

*Pri výbere stavebných výrobkov pred zabudovaním do stavby je prioritné splnenie legislatívnych požiadaviek vyplývajúcich zo zákona č. 133/2013 Z.z. o stavebných výrobkoch a o zmene a doplnení niektorých zákonov v znení neskorších predpisov a vyhlášky MDVaRR SR č. 162/2013 Z.z., ktorou sa ustanovuje zoznam skupín stavebných výrobkov a systémy posudzovania parametrov. Pri všetkých stavebných výrobkoch, ktoré sú uvedené vo vyhláške, musí byť preukázaná zhoda s prihliadnutím na zadefinovaný účel ich použitia v stavbe.*

***K bodu 11.28***

*Budúci prevádzkovateľ bude mať spracované postupy ako postupovať v prípade vzniku výnimočnej udalosti podľa predmetu svojej činnosti.*

***K bodu 11.29***

 *Samotné požiadavky na umiestnenie výtvarného diela (plastiky, sochy, reliéfu, fontány) na súkromných pozemkoch sú nad rámec zákonných a ústavných noriem, nevzťahujú sa na súkromných investorov. Predmetná stavba nie je financovaná z verejných zdrojov a nie je predmetom verejného obstarávania.*

***K bodu 11.30-11.32***

*Analýza poľnohospodárskej pôdy riešeného územia je podrobne rozpracovaná na str. 39 až 42 zámeru. Navrhovaná činnosť vychádza z rozvojových aktivít mesta Senec v danej lokalite. Predmetné územie je v zmysle spracovaného platného územného plánu mesta Senec v znení jeho zmien a doplnkov súčasťou plôch pre výstavbu logistických centier.*

*Navrhovaný zámer bol zaslaný aj na Okresný úrad Bratislava, Odboru opravných prostriedkov, referát pôdohospodárstva so sídlom Tomášikova 46, 832 05 Bratislava (viď bod č. 10).*

*Príslušný orgán na základe komplexných výsledkov zisťovacieho konania, po prihliadnutí na kritériá stanovené zákonom (§ 29 a príloha č.10 zákona), na doručené stanoviská, dospel k záveru, že nie je predpoklad priamych alebo nepriamych environmentálnych vplyvov činností takého významu, aby bolo potrebné ich podrobnejšie analyzovať a spracovať správu o hodnotení. Navrhovanou činnosťou nepredpokladajú závažné negatívne vplyvy na jednotlivé zložky životného prostredia za predpokladu dodržiavania všeobecne závažných právnych predpisov. Okresný úrad Senec, odbor starostlivosti životné prostredie nemohol vyhovieť návrhom, aby sa rozhodlo o posudzovaní navrhovanej činnosti. Požiadavky, ktoré boli uplatnené v rámci zisťovacieho sa bude musieť navrhovateľ zaoberať a opodstatnené pripomienky, ktoré majú oporu v zákone zohľadniť pri povoľovaní činnosti podľa osobitných predpisov.*

Okresný úrad Senec, obor starostlivosti o životné prostredie listom č. OU/SC/OSZP/2017/0014145 upovedomenie- Gu zo dňa 16.11.2017 podľa § 33 ods. 2 správneho poriadku oznámil, že účastníci konania a zúčastnené osoby majú možnosť, aby sa pred vydaním rozhodnutia mohli vyjadriť k jeho podkladu i k spôsobu jeho zistenia, prípadne navrhnúť jeho doplnenie, a to v lehote do 7 dní odo dňa doručenia tohto upovedomenia v čase od 09:00 do 14:00. Okresný úrad Senec, odbor starostlivosti o životné prostredie pre oboznámenie sa s podkladmi rozhodnutia v súlade s § 23 ods. 1 správneho poriadku určil, že do spisu bolo možné nahliadnuť (robiť z neho kópie, odpisy a výpisy) na Okresnom úrade Senec, odbore starostlivosti o životné prostredie na adrese Hurbanova 21, 903 01 Senec.

Na základe oznámenia č. OU/SC/OSZP/2017/0014145 upovedomenie- Gu zo dňa 16.11.2017 predložili na Okresný úrad Senec, odbor starostlivosti o životné prostredie vyjadrenie:

1. ***Združenie domových samospráv, zo dňa 27.11.2017***:

Zámer ako aj doplňujúca informácia pomerne podrobne a celkovo dostačujúco zdôvodňuje zámer navrhovateľa, ktorý je v tomto smere dostatočne popísaný a zámer je urobený s dostatočnou znalosťou územia a jeho pomerov. Čo sa týka pripomienok dotknutej verejnosti, navrhovateľ sa s nimi v danom predprojektovom stupni vysporiadal dostatočne, navrhovateľ deklaroval ochotu navrhované environmentálne opatrenia podrobnejšie spracovať v ďalších stupňoch projektovej dokumentácie pre územné a stavebné povolenie.

Vzhľadom na uvedené navrhujeme vydať rozhodnutie o ďalšom neposudzovaní, žiadame zahrnúť do podmienok rozhodnutia podľa §29 ods. 13 zákona EIA resp. §20a a§37 ods.5zákona EIA v zmysle prílohy k zákonu EIA č. 12, bod.VI.3 a bod VI.6 aj nasledovné podmienky:

* Budovanie parkovacích miest a komunikácií je potrebné navrhnúť v súlade s príslušnými normami STN technickými predpismi, v maximálnej možnej miere používať materiály zo zhodnotených odpadov s retenčnou funkcionalitou.
* Na všetkých parkovacích plochách na teréne realizovať výsadbu vzrastlých drevín s veľkou korunou v počte 1ks dreviny na každé 4 povrchové parkovacie státia.
* Začleniť stavbu do územia sadovníckymi úpravami v podobe nových zelených plôch, ktoré zároveň prispejú k zvýšeniu ekologickej stability územia a ktoré budú mať charakter lokálneho parčíku vhodného pre daný typ územia a infiltračnú funkcionalitu.
* Zabezpečiť ochranu existujúcej zelene, a to počas výstavby a aj prevádzky stavby.
* Dbať o ochranu podzemných a povrchových vôd a zabrániť nežiaducemu úniku nebezpečných látok do pôdy, podzemných a povrchových vôd.
* V prípade, že vody z povrchového odtoku (dažďové vody) z parkovísk budú odvádzané do verejnej kanalizácie alebo sústredene vsakovacím objektom (vsakovacou šachtou, vsakovacím vrtom) do podzemných vôd, je potrebné tieto vody prečistiť v odlučovači ropných látok.
* Zapracovať opatrenia Adaptačnej stratégie SR spolu s ich vyhodnotením do projektovej dokumentácie pre územné a stavebné konanie.
* Zapracovať záväzné opatrenia Programu odpadového hospodárstva SR do projektovej dokumentácie pre následné povoľovacie stupne.
* Hydraulickým výpočtom preukázať dostatočnú kapacitu a účinnosť ORL, kanalizácie a ostatných vodných stavieb.
* Realizáciou zámeru nenarušiť existujúce odtokové pomery v území.
* Zaoberať sa požiadavkami dotknutej verejnosti a ich riešenie spolu so spôsobom zapracovania do zámeru zahrnúť do projektovej dokumentácie pre územné a stavebné konanie.

Zároveň žiadame jednotlivé body nášho vyjadrenia v odôvodnení rozhodnutia vyhodnotiť podľa §20a zákona EIA.

*Stanovisko príslušného orgánu.*

*Výpočet parkovacích stojísk bol spracovaný v súlade s STN 73 6110/Z2 ako aj s ohľadom na požiadavky investora. Výpočet statickej dopravy je uvedený sa str. 80-82 zámeru. Celkovo sa v rámci riešeného areálu plánuje vybudovať 295 parkovacích stojísk (varianta A) resp. 299 parkovacích stojísk (Varianta B) umiestnených na teréne. Nezastavané časti pozemku budú zatrávnené. Po dokončení stavebných prác bude terén dotknutý výstavbou očistený od stavebných zvyškov a výškovo upravený tak, aby výška terénu vrátane zahumusovania bola v miestach styku so spevnenými plochami, cca 5cm po hranami spevnených plôch. Terén sa dorovná prebytočnou zeminou z výkopov a na povrch sa uloží 20 cm humusu z dočasnej skládky. Po zrovnaní terénu sa plochy určené na zatrávnenie dôkladne odburinia. Zemina sa pred zatrávňovaním prekyprí. Trávnik sa založí zmesou trávneho semena v množstve 35 g/m2. Plochy trávnikov musia byť po dôkladnom založení pravidelne hnojené, kosené, zalievané, valcované, odburiňované. Vzhľadom na množstvo inžinierskych sietí je možné v niektorých častiach uvažovať len s výsadbou nízkych okrasných drevín a to najmä v priestoroch pred vstupmi, prípadne pozdĺž chodníkov. Výrub vysokej zelene sa nebude realizovať, pretože na predmetnom území sa žiadna vysoká zeleň nenachádza. Výsadba vysokej zelene – stromy – sa uvažuje hlavne v juho-východnej a juho- západnej časti areálu pozdĺž hranice riešeného územia a v blízkosti parkovacích státí. V návrhu sa uvažuje s listnatými stromami s priemerom koruny cca 2,0m a výškou kmeňa 2,5m. Výsadba musí rešpektovať koridory inžinierskych sietí. Sadové úpravy budú realizované v zmysle uvedených STN 83 7016 a STN83 70 17.*

 *Budúci užívateľ je povinný dodržiavať ustanovenia všetkých zákonov v ich platnom znení, ktoré sú relevantné v rámci predmetu jeho činnosti .V technickom riešení navrhovanej činnosti je ochrana podzemných a povrchových vôd riešená inštalovaním odlučovačov ropných látok (uvedené na str. 89 zámeru). Technické riešenie čistenia odpadových vôd z autoumyvární je podrobne popísané na str. 90. zámeru. Ochrana podzemných a povrchových vôd, zabránenie úniku škodlivých látok do pôdy, povrchových a podzemných vôd, výpočet množstiev zrážkových vôd, odvedenie zrážkových vôd, ako aj dodržiavanie vodného zákona je v kompetencii orgánu štátnej vodnej správy, ktorý sa nimi bude kvalifikovane zaoberať v procese udelenia súhlasu pre navrhovanú činnosť podľa vodného zákona.*

1. ***Okresný úrad Senec, obor cestnej dopravy a pozemných komunikácií***, pod č. OU-SC-OCDPK-2017/015995 zo dňa 29.11.2017: Z dôvodu, že dopravná intenzita na ceste II/503 nezodpovedá požadovanej premávke na tejto komunikácií a realizované stavebné práce a následne aj prevádzka areálu „Truck centrum Senec“ prispejú k významnému zvýšeniu dopravnej záťaže, požadujeme dodržanie ustanovenia § 19 ods. 1) zákona 135/1961 Zb.

*Ak pri veľkých stavbách, ťažobných prácach alebo pri terénnych úpravách, ktoré vyžadujú stavebné povolenie alebo iné povolenie podľa osobitných predpisov, sa má užívať pozemná komunikácia, ktorej stavebno-technické vybavenie nezodpovedá požadovanej premávke na tejto komunikácii, musia sa na nej vykonať potrebné úpravy po dohode s jej vlastníkom alebo správcom. Ak vykonanie úprav nie je účelné alebo možné, musí sa vybudovať nová pozemná komunikácia, ktorá zodpovedá predpokladanej dopravnej záťaži. Stavbu novej komunikácie alebo úpravy jestvujúcej komunikácie je povinný zabezpečiť na vlastný náklad ten, kto túto potrebu vyvolal“.*

Po oboznámení sa s uvedenou dokumentáciou ako dotknutý orgán v stavebnom konaní vydávame **súhlasné stanovisko za dodržania podmienok:**

* žiadame, aby v zmysle porád z rokov 2005- 2008 boli dodržané stanovené podmienky pre budúci rozvoj Logistického centra Senec, kde bola stanovená podmienka pre novobudované okružné križovatky a to dodržanie veľkosti vnútorného polomeru stredového kruhu minimálne 15 metrov,
* žiadame, aby pred akokoľvek výstavbou v sektore č. 1, sektore č. 2, sektore č. 5 a sektore č. 6 podľa situácie vyhotovenej R-PROJECT s.r.o. z 03/2006 zhotovenej pre objednávateľa IPEC- MANAGMENT, s.r.o. overenej Ing. Richardom Urbanom – autorizovaný stavebný inžinier, 0355\*A\*2-1 pre stavbu „Dopravné napojenie logistických parkov“ bola zhotovená a skolaudovaná križovatka č. 8 ( ako MOK3) a bypass – zhotovený komunikačný systém samotných logistických parkov (Obslužná komunikácia) medzi MOK3 a okružnou križovatkou pri čerpacej stanici Shell-SCANIA (MOK1), Tento komunikačný systém bude verejne prístupný pre všetkých účastníkov cestnej dopravy,
* je potrebné vyhotoviť dopravno-kapacitné posúdenie vyššie uvedených okružných križovatiek z hľadiska budúceho rozvoja v predmetnej zóne,
* v úseku od križovatky D1-Senec-Pezinok (od ESA Logistika) odporúčame rozšírenie komunikácie II/503 na kategóriu C11,5/60 dľa stanoviska OR PZ v Bratislave – okolie, ODI Pezinok zo dňa 27.11.2006, toto rozšírenie je potrebné prerokovať s vlastníkom cesty Bratislavským samosprávnym krajom a správcom cesty Regionálne cesty Bratislava, a.s..
* žiadame dodržanie ochranného pásma stanoveného pre cesty II. triedy 25 m od osi vozovky podľa ustanovenia § 11 ods. 1) zákona 135/1961 Zb.,
* pri vykonávaní stavebných prác žiadame, aby dopravné prostriedky a stavebné mechanizmy opúšťali stavenisko v stave, v ktorom nebudú znečisťovať mimostaveniskové komunikácie. V prípade znečistenia komunikácií je stavebník povinný bezodkladne toto znečistenie odstrániť.

**Záver**

Okresný úrad Senec, OSŽP v rámci zisťovacieho konania posúdil navrhovanú činnosť z  hľadiska povahy a  rozsahu navrhovanej činnosti, miesta jej vykonávania, najmä jeho únosného zaťaženia, ochranu poskytovanú podľa osobitných predpisov, významu očakávaných vplyvov na životné prostredie a zdravie obyvateľstva, zváženia všetkých jej negatívnych aj pozitívnych vplyvov, pričom primerane použil kritériá pre rozhodovanie podľa prílohy č. 10 zákona o posudzovaní (transpozícia prílohy č. III. Smernice 2011/92/EÚ o posudzovaní vplyvov určitých verejných a súkromných projektov na životné prostredie), možnosti realizácie opatrení navrhnutých v zámere na odstránenie a zmiernenie nepriaznivých dopadov navrhovanej činnosti na životné prostredie a zdravie obyvateľov a úrovne spracovania zámeru. Zobral do úvahy skutočnosť, že navrhovaná činnosť nezasahuje do chránených území európskeho významu Natura 2000. Výstavba a prevádzka navrhovanej činnosti má lokálny charakter a nebude mať žiadny vplyv, ktorý by presiahol štátne hranice.

Okresný úrad Senec, OSŽP prostredie pri svojom rozhodovaní prihliadal aj na stanoviská podľa § 23 ods. 4 zákona, vysporiadal sa s doručenými stanoviskami, pričom zistil, že vznesené požiadavky sa z prevažnej miere vzťahujú na spracovanie ďalších stupňov projektovej dokumentácie stavby a ich riešenie je v pôsobnosti iných orgánov v konaniach podľa osobitných predpisov. Akceptoval opodstatnené požiadavky, pripomienky a odporúčania, ktoré boli zahrnuté do podmienok rozhodnutia. V zmysle § 23 ods. 4 zákona o posudzovaní, ak sa nedoručí písomné stanovisko v uvedenej lehote, stanovisko sa považuje za súhlasné.

Na základe komplexných výsledkov zisťovacieho konania príslušný orgán dospel k záveru, že nie je predpoklad priamych alebo nepriamych environmentálnych vplyvov činnosti takého významu, aby bolo potrebné ich podrobnejšie analyzovať. Realizáciou navrhovanej činnosti sa nepredpokladá závažný negatívny vplyv na jednotlivé zložky životného prostredia a zdravie obyvateľstva. Riziká v zámere sa teda pohybujú v spoločensky prijateľnej miere a je možné im predchádzať opatreniami na zmiernenie nepriaznivých vplyvov navrhovanej činnosti na životné prostredie uvedenými v kap. IV.10 zámeru, opatreniami a dodržaním podmienok, ktoré vyplynuli zo stanovísk subjektov konania k navrhovanej činnosti, doručených tunajšiemu úradu v procese zisťovacieho konania a dodržaním všeobecne záväzných právnych predpisov platných v Slovenskej republike a EÚ.

Okresný úrad Senec, odbor starostlivosti o životné prostredie na základe preskúmania a zhodnotenia predloženého zámeru, stanovísk subjektov konania, zistenia stavu z hľadiska zhodnotenia celkovej úrovne ochrany životného prostredia podľa zákona konštatuje, že nie sú ohrozené ani neprimerane obmedzené alebo ohrozené práva a oprávnené záujmy subjektov konania a sú splnené podmienky podľa zákona a predpisov upravujúcich konania, ktoré boli súčasťou zámeru a preto rozhodol tak, ako je uvedené vo výrokovej časti tohto rozhodnutia.

**Upozornenie: Podľa § 29 ods. 16 zákona o posudzovaní dotknutá obec bezodkladne informuje o tomto rozhodnutí verejnosť na svojom webovom sídle, ak ho má zriadené, aj na úradnej tabuli obce.**

**Poučenie**

 Účastníci konania vrátane verejnosti v súlade s § 24 ods. 4 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov majú právo podať odvolanie proti tomuto rozhodnutiu podľa § 53 a 54 zákona č. 71/1967 Zb. o správnom konaní (správny poriadok) v znení neskorších predpisov v lehote do 15 dní odo dňa oznámenia rozhodnutia na Okresný úrad Senec, odbor starostlivosti o životné prostredie, Hurbanova 21, 903 01 Senec.

Vo vzťahu k verejnosti podľa § 24 ods. 4 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov za deň doručenia rozhodnutia sa považuje pätnásty deň zverejnenia tohto rozhodnutia na webovom sídle (http://www.minv.sk/?uradna-tabula-20).

Ak toto rozhodnutie nadobudne po vyčerpaní prípustných riadnych opravných prostriedkov právoplatnosť, je preskúmateľné súdom.

Príloha:

Rozdeľovník

 Ing. Hedviga Guldanová, PhD.

 dočasne poverená vedením odboru

Príloha - Rozdeľovník:

Rozhodnutie č. OU-SC-OSZP- 2017/014145 - Gu sa doručuje:

Účastníkom konania:

1. GEOSET – Inžiniering, s.r.o., Námestie SNP 19, 811 01 Bratislava
2. Združenie domových samospráv, P.O.BOX 218, 850 00 Bratislava

Na vedomie:

1. Okresný úrad Senec, odbor starostlivosti o životné prostredie, Hurbanova 21, 903 01 Senec
2. Mesto Senec, Mierové nám. 8, 903 01 Senec
3. Ministerstvo dopravy a výstavby Slovenskej republiky, sekcia výstavby, Námestie slobody 6, 810 05 Bratislava 15
4. Ministerstvo dopravy a výstavby Slovenskej republiky, Oddelenie dopravného modelovania a infraštruktúry, Námestie slobody 6, 810 05 Bratislava 15
5. Bratislavský samosprávny kraj, P.O.BOX 106, Sabinovská 16, 820 05 Bratislava 25
6. Regionálny úrad verejného zdravotníctva Bratislava hlavné mesto, Ružinovská 8, P.O.BOX 26, 820 09 Bratislava 29
7. Okresný úrad Bratislava, odbor cestnej dopravy a pozemných komunikácii, Tomášikova 46, 832 05 Bratislava
8. Okresný úrad Senec, odbor KR, Hurbanova 21, 903 01 Senec
9. Okresný úrad Bratislava, Odbor starostlivosti o životné prostredie, oddelenie ochrany prírody a krajiny a vybraných zložiek prostredia kraja, Tomášikova 46, 832 05 Bratislava
10. Okresný úrad Senec, odbor cestnej dopravy a pozemných komunikácií, Hurbanova 21, 903 01 Senec
11. Ministerstvo obrany SR, Kutuzovova 8, 832 47 Bratislava
12. Dopravný úrad, divízia civilného letectva, Letisko M.R.Štefánika, 823 05 Bratislava
13. Mesto Senec, Mierové nám. č. 8, 903 01 Senec
14. Krajské riaditeľstvo Hasičského a záchranného zboru v Bratislave, Radlinského 6, 811 07 Bratislava
15. Okresný úrad Senec, pozemkový a lesný odbor, Hurbanova 21, 903 01 Senec
16. Okresný úrad Bratislava, odbor opravných prostriedkov, ref. pôdohospodárstva, Tomášikova 46, 832 05 Bratislava
17. Ministerstvo hospodárstva SR, Mlynské nivy 44/a, 827 15 Bratislava